#2904: Ummu Aiman

Soalan:
Assalamualaikum Dato’ Seri. Boleh nyatakan sejarah hidup Ummu Aiman kepada kami?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Namanya ialah Barakah binti Tha‘labah bin ‘Amr bin Hisn bin Malik bin Salmah bin ‘Amr bin Nu‘man al-Habasyiyyah. Beliau berkahwin dengan Zaid bin Harithah selepas perkahwinannya yang pertama iaitu dengan ‘Ubaid al-Habasyi. Beliau lebih dikenali dengan Ummu Aiman kerana anak pertamanya bernama Aiman bin ‘Ubaid. Namun anak lelakinya yang paling masyhur dan merupakan seorang sahabat yang utama ialah Usamah bin Zaid. Beliau dikenali sebagai maulah Rasulullah SAW dan juga pengasuh Baginda SAW. Beliau menjaga dan mengasihi Nabi Muhammad sejak kecil. Baginda menganggapnya seperti ibu sendiri. Selain itu, Ummu Aiman juga termasuk orang yang pertama memeluk Islam. Beliau telah berhijrah sebanyak dua kali iaitu berhijrah ke bumi Habasyah dan berhijrah ke Madinah.
Menurut al-Waqidi, nama sebenar Ummu Aiman ialah Barakah dan beliau adalah hamba milik Abdullah bin ‘Abd al-Muttalib, lalu menjadi hamba milik Nabi SAW  melalui warisan pusaka. (Lihat
al-Isti‘ab fi Ma‘rifah al-Ashab
, 4/1793;
Usd al-Ghabah
, 7/35 dan 7/290).
Ummu Aiman begitu akrab dengan Rasulullah SAW kerana beliaulah yang membawa Rasulullah SAW pulang dari Abwab selepas dikebumikan ibunya Aminah. Abwab jaraknya 140 km dari Madinah menuju ke arah Mekah.
Tambahan lagi, terdapat riwayat yang memberi isyarat bahawa beliau termasuk dalam kalangan ahli syurga. Hal ini adalah sebagaimana riwayat daripada Sufyan bin ‘Uqbah, katanya:
كَانَتْ أُمُّ أَيْمَنَ تُلَطِّفُ النَّبِيَّ صلّى الله عليه وسلم وَتَقُومُ عَلَيْهِ، فَقَالَ رَسُولُ اللَّهِ صلّى الله عليه وسلم: «مَنْ سَرَّهُ أَنْ يَتَزَوَّجَ امْرَأَةً مِنْ أَهْلِ الْجَنَّةِ فَلْيَتَزَوَّجْ أُمَّ أَيْمَنَ» فَتَزَوَّجَهَا زَيْدُ بْنُ حَارِثَةَ فَوَلَدَتْ لَهُ أُسَامَةَ بْنَ زَيْدٍ.
Maksudnya: “Ummu Aiman selalu bersikap baik dan lemah lembut kepada Nabi SAW serta berkhidmat untuknya. Rasulullah SAW bersabda: ‘Sesiapa yang ingin menikah dengan wanita ahli syurga maka hendaklah dia menikahi Ummu Aiman.’ Lalu Zaid bin Harithah menikahinya dan (hasil perkahwinan itu) Ummu Aiman telah melahirkan Usamah bin Zaid.” (Lihat
al-Tabaqat al-Kubra
, 8/224;
al-Isabah fi Tamyiz al-Sahabah
, 8/359; Syeikh Syu‘aib al-Arna’ut dalam
Takhrij Siyar A‘lam al-Nubala’,
 2/225, menyebutkan bahawa perawi-perawinya adalah
thiqah
 tetapi ia
munqati‘
).
Menurut al-Waqidi, Ummu Aiman telah meninggal dunia pada zaman pemerintahan Uthman. (Lihat
al-Isabah fi Tamyiz al-Sahabah
, 8/360-361;
Siyar A‘lam al-Nubala’
, 2/227). Namun terdapat riwayat daripada Ibn al-Sakan dengan sanad yang sahih daripada al-Zuhri bahawasanya Ummu Aiman meninggal dunia selepas 5 bulan kewafatan Rasulullah SAW, dan riwayat ini adalah mursal.Ia bercanggah dengan hadith Tariq yang menceritakan berkenaan ucapan Ummu Aiman selepas terbunuhnya Umar dan riwayat itu adalah mausul serta lebih kuat. Bahkan pendapat ini juga dipegang oleh Ibn Mandah dan ulama selainnya.
Tambahan lagi, Ibn Mandah ada menambah bahawa beliau meninggal dunia selepas 20 hari kewafatan Umar.
Kemudian Ibn al-Sakan telah menghimpunkan antara dua pendapat ini dan mengharmonikannya dengan menyatakan bahawa apa yang disebut oleh al-Zuhri adalah merujuk kepada maulah Nabi SAW, manakala apa yang disebut oleh Tariq bin Syihab pula adalah merujuk kepada maulah Ummu Habibah. Kedua-duanya bernama Barakah dan nama julukan (kunyah) mereka juga ialah Ummu Aiman.  Akan tetapi ia adalah andaian yang  jauh. (Lihat
al-Isabah fi Tamyiz al-Sahabah
, 8/361-362). (Lihat
Garis Hayat al-Rasul SAW
, hlm. 401-403)
Kami akhiri dengan doa:
اللَّهُمَّ زِدْنَا وَلَا تَنْقُصْنَا، وَأَكْرِمْنَا وَلَا تُهِنَّا، وَأَعْطِنَا وَلَا تَحْرِمْنَا، وَآثِرْنَا وَلَا تُؤْثِرْ عَلَيْنَا، وَارْضِنَا وَارْضَ عَنَّا
Maksudnya:
“Wahai Allah! Tambahkanlah buat kami dan jangan Engkau kurangkan. Muliakanlah kami, jangan hinakan kami. Berilah buat kami, jangan dicegahnya. Pilihlah kami, jangan Engkau biarkan dan redhailah kami dan redhailah pula semua usaha kami.”
Riwayat al-Tirmizi (3173), al-Nasa’ie dalam
al-Sunan al-Kubra
 (1443) dan Ahmad (223)
Bertarikh: 7 September 2023 bersamaan 21 Safar 1445


#2905: Anas Ibn al-Nadhr RA

Soalan:
Assalamualaikum Dato’ Seri. Siapakah Anas Ibn al-Nadhr? Sebab saya dengar beliau seorang yang amat berani.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
مِّنَ الْمُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْهِ ۖ فَمِنْهُم مَّن قَضَىٰ نَحْبَهُ وَمِنْهُم مَّن يَنتَظِرُ ۖ وَمَا بَدَّلُوا تَبْدِيلًا
Maksudnya: “
Di antara orang-orang yang beriman itu, ada yang bersikap benar menunaikan apa yang telah dijanjikannya kepada Allah (untuk berjuang membela Islam); maka di antara mereka ada yang telah selesai menjalankan janjinya itu (lalu gugur syahid), dan di antaranya ada yang menunggu giliran; dan mereka pula tidak mengubah (apa yang mereka janjikan itu) sedikitpun.
”
Surah al-Ahzab (23)
Beliau ialah Anas bin al-Nadhr bin Dhamdham bin Zaid bin Haram bin Jundub bin‘Amir bin Ghanm bin ‘Adi bin al-Najjar. Beliau ialah bapa saudara kepada Anas bin Malik. Beliau juga salah seorang yang menyertai peperangan Uhud dan syahid dalam peperangan tersebut. Tambahan lagi, beliau termasuk dalam kalangan orang-orang yang beriman, yang bersikap benar menunaikan apa yang telah dijanjikannya kepada Allah (untuk berjuang membela Islam). Di antara mereka yang meriwayatkan hadith daripadanya ialah Sa‘ad bin Muaz dan Anas bin Malik R.Anhum. (Lihat
Ma‘rifah al-Sahabah
, 1/230).
Diriwayatkan daripada Anas R.A, katanya:
غَابَ عَمِّي أَنَسُ بْنُ النَّضْرِ عَنْ قِتَالِ بَدْرٍ، فَقَالَ: «يَا رَسُولَ اللَّهِ غِبْتُ عَنْ أَوَّلِ قِتَالٍ قَاتَلْتَ الْمُشْرِكِينَ، لَئِنِ اللَّهُ أَشْهَدَنِي قِتَالَ الْمُشْرِكِينَ لَيَرَيَنَّ اللَّهُ مَا أَصْنَعُ»، فَلَمَّا كَانَ يَوْمُ أُحُدٍ، وَانْكَشَفَ الْمُسْلِمُونَ، قَالَ: «اللَّهُمَّ إِنِّي أَعْتَذِرُ إِلَيْكَ مِمَّا صَنَعَ هَؤُلاَءِ – يَعْنِي أَصْحَابَهُ – وَأَبْرَأُ إِلَيْكَ مِمَّا صَنَعَ هَؤُلاَءِ، – يَعْنِي المُشْرِكِينَ – ثُمَّ تَقَدَّمَ»، فَاسْتَقْبَلَهُ سَعْدُ بْنُ مُعَاذٍ، فَقَالَ: «يَا سَعْدُ بْنَ مُعَاذٍ، الجَنَّةَ وَرَبِّ النَّضْرِ إِنِّي أَجِدُ رِيحَهَا مِنْ دُونِ أُحُدٍ»، قَالَ سَعْدٌ: فَمَا اسْتَطَعْتُ يَا رَسُولَ اللَّهِ مَا صَنَعَ، قَالَ أَنَسٌ: فَوَجَدْنَا بِهِ بِضْعًا وَثَمَانِينَ ضَرْبَةً بِالسَّيْفِ أَوْ طَعْنَةً بِرُمْحٍ، أَوْ رَمْيَةً بِسَهْمٍ وَوَجَدْنَاهُ قَدْ قُتِلَ وَقَدْ مَثَّلَ  بِهِ الْمُشْرِكُونَ، فَمَا عَرَفَهُ أَحَدٌ إِلَّا أُخْتُهُ بِبَنَانِهِ قَالَ أَنَسٌ: “ كُنَّا نُرَى أَوْ نَظُنُّ أَنَّ هَذِه
الآيَةَ نَزَلَتْ فِيهِ وَفِي أَشْبَاهِهِ: {مِنَ المُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْهِ} [الأحزاب: 23] إِلَى آخِرِ الآيَةِ
Maksudnya:
 “Bapa saudaraku (Anas bin al-Nadhr) tidak mengikuti perang Badar. Maka beliau (Anas bin al-Nadhr) berkata: “Wahai Rasulullah! Aku tidak sempat mengikutimu pada peperangan pertama menghadapi kaum Musyrikin. Seandainya Allah memberi kesempatan untuk aku menyertai peperangan melawan kaum Musyrikin nescaya pasti Allah akan melihat apa yang akan aku lakukan.” Ketika perang Uhud, kaum muslimin bertempiaran. Beliau (Anas bin al-Nadhr) berkata: “Ya Allah, aku memohon ampun atas apa yang yang dilakukan oleh mereka itu – yakni para sahabatnya – dan aku berlepas diri kepada-Mu daripada apa yang dilakukan oleh mereka itu – yakni kaum Musyrikin – .“ Kemudian dia maju. Setelah itu, Sa’ad bin Mu‘az bertemu dengannya, lalu (Anas bin al-Nadhr) berkata: “Wahai Sa‘ad! Aku inginkan syurga, demi Allah, aku benar-benar dapat mencium baunya dari arah bukit Uhud.” Sa‘ad berkata: “Aku tidak mampu, wahai Rasulullah, untuk melakukan seperti yang beliau lakukan.” Anas bin Malik (perawi) berkata: “Kami dapati pada dirinya ada lebih daripada 80 tetakan pedang, tusukan lembing, atau panahan anak panah. Kami dapati beliau telah disyahidkan dan dipotong-potong oleh kaum Musyrikin. Tidak ada seorang pun yang mengenalinya kecuali saudara perempuannya melalui jari-jemarinya.” Anas berkata: “Kami menganggap – atau menyangka — bahawa ayat ini turun mengenai dirinya,  dan orang-orang lain yang sepertinya: “
مِنَ المُؤْمِنِينَ رِجَالٌ صَدَقُوا مَا عَاهَدُوا اللَّهَ عَلَيْه
ِ”(Maksudnya:  dalam kalangan orang-orang mukmin itu ada orang-orang yang menepati apa yang telah mereka janjikan kepada Allah.)
[Surah al-Ahzab : 23]
hingga akhir ayat.”
Riwayat al-Bukhari (2805) dan Muslim (1903)
Syeikh Muhammad bin Soleh al-‘Uthaimin dalam syarahnya menyebut, lafaz “aku benar-benar dapat mencium baunya dari arah bukit Uhud” merupakan ciuman bau yang hakiki, bukannya sekadar khayalan ataupun angan-angan. Ini merupakan karamah bagi Anas bin al-Nadhr R.A kerana beliau boleh mencium bau syurga sebelum beliau syahid. (Lihat
 Syarh Riyadh al-Solihin
, 2/110). (Lihat
Garis Hayat al-Rasul SAW
, hlm. 399-400)
Kami akhiri dengan doa:
رَبَّنَا أَفْرِغْ عَلَيْنَا صَبْرًا وَثَبِّتْ أَقْدَامَنَا وَانصُرْنَا عَلَى الْقَوْمِ الْكَافِرِينَ
Maksudnya:
“Wahai Tuhan kami! Limpahkanlah sabar kepada kami, dan teguhkanlah tapak pendirian kami serta menangkanlah kami terhadap kaum yang kafir.”
Surah al-Baqarah (250)
Bertarikh: 7 September 2023 bersamaan 21 Safar 1445


#2906: Al-Miqdad bin al-Aswad al-Kindi

Soalan:
Assalamualaikum Dato’ Seri. Siapakah al-Miqdad bin al-Aswad al-Kindi dan betulkah syurga merindui beliau?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
مُّحَمَّدٌ رَّسُولُ اللَّهِ ۚ وَالَّذِينَ مَعَهُ أَشِدَّاءُ عَلَى الْكُفَّارِ رُحَمَاءُ بَيْنَهُمْ ۖ تَرَاهُمْ رُكَّعًا سُجَّدًا يَبْتَغُونَ فَضْلًا مِّنَ اللَّهِ وَرِضْوَانًا ۖ سِيمَاهُمْ فِي وُجُوهِهِم مِّنْ أَثَرِ السُّجُودِ ۚ ذَٰلِكَ مَثَلُهُمْ فِي التَّوْرَاةِ ۚ وَمَثَلُهُمْ فِي الْإِنجِيلِ كَزَرْعٍ أَخْرَجَ شَطْأَهُ فَآزَرَهُ فَاسْتَغْلَظَ فَاسْتَوَىٰ عَلَىٰ سُوقِهِ يُعْجِبُ الزُّرَّاعَ لِيَغِيظَ بِهِمُ الْكُفَّارَ ۗ وَعَدَ اللَّهُ الَّذِينَ آمَنُوا وَعَمِلُوا الصَّالِحَاتِ مِنْهُم مَّغْفِرَةً وَأَجْرًا عَظِيمًا
Maksudnya: “
Nabi Muhammad SAW ialah Rasul Allah; dan orang-orang yang bersama dengannya bersikap keras dan tegas terhadap orang-orang kafir yang (memusuhi Islam), dan sebaiknya bersikap kasih sayang serta belas kasihan kasihan sesama sendiri (umat Islam). Engkau melihat mereka tetap beribadat rukuk dan sujud, dengan mengharapkan limpah kurnia (pahala) dari Tuhan mereka serta mengharapkan keredaanNya. Tanda yang menunjukkan mereka (sebagai orang-orang yang soleh) terdapat muka mereka – dari kesan sujud (dan ibadat mereka yang ikhlas). Demikianlah sifat mereka yang tersebut di dalam Kitab Taurat; dan sifat mereka di dalam Kitab Injil pula ialah: (bahawa mereka diibaratkan) sebagai pokok tanaman yang mengeluarkan anak dan tunasnya, lalu anak dan tunasnya itu menyuburkannya, sehingga ia menjadi kuat, lalu ia tegap berdiri di atas (pangkal) batangnya dengan keadaan yang mengkagumkan orang-orang yang menanamnya. (Allah menjadikan sahabat-sahabat Nabi Muhammad, s.a.w dan pengikut-pengikutnya kembang biak serta kuat gagah sedemikian itu) kerana Ia hendak menjadikan orang-orang kafir merana dengan perasaan marah dan hasad dengki – dengan kembang biaknya umat Islam itu. (Dan selain itu) Allah telah menjanjikan orang-orang yang beriman dan beramal soleh dari mereka, keampunan dan pahala yang besar.
”
Surah al-Fath (29)
Nama beliau ialah al-Miqdad bin ‘Amr bin Tha‘labah bin Malik bin Rabi‘ah al-Qudha‘i al-Kindi al-Bahrani. Beliau dipanggil sebagai al-Miqdad bin al-Aswad kerana beliau dipelihara dan dibesarkan di rumah al-Aswad bin ‘Abd Yaghuthal-Zuhri, lalu dia mengambilnya sebagai anak angkat.
Oleh sebab itu, beliau lebih cenderung untuk dipanggil sebagai al-Miqdad bin al-Aswad, dan beliau terkenal dengan nama tersebut. Namun, setelah turunnya ayat:
ٱدۡعُوهُمۡ لِأٓبَآئِهِمۡ
Maksudnya:
 “Panggilah anak-anak angkat itu dengan ber”bin”kan kepada bapa-bapa mereka sendiri.”
(Surah al-Ahzab: 5)
Barulah beliau dipanggil sebagai al-Miqdad bin ‘Amr. Namun, beliau lebih terkenal dan lebih dikenali sebagai Ibn al-Aswad. Beliau telah berkahwin dengan Dhuba‘ah binti al-Zubair bin ‘Abd al-Muttalib iaitu sepupu Nabi SAW. Beliau juga termasuk salah seorang yang melakukan dua hijrah, menyertai peperangan Badar dan peperangan selepasnya. Dalam peperangan Badar, beliau adalah tentera berkuda.
Para ulama telah bersepakat bahawa al-Miqdad R.A telah meninggal dunia pada tahun 33 Hijrah pada zaman pemerintahan Uthman. Dikatakan usianya ketika itu
ialah 70 tahun. Jenazahnya telah disolatkan oleh Uthman bin ‘Affan R.A dan dikebumikan di Baqi‘.  (Lihat
Siyar A‘lam al-Nubala’
, 1/385-386;
al-Isabah fi Tamyiz al-Sahabah
, 6/159-161)
Selain itu, terdapat riwayat yang menunjukkan bahawa beliau termasuk dalam kalangan mereka yang dijamin syurga. Lebih-lebih lagi, tidak dapat dinafikan akan kelebihan dan keutamaannya sebagai al-Sabiqun al-Awwalun, ahli Badar dan seumpamanya. Hal ini adalah sebagaimana riwayat Anas bin Malik R.A, katanya: Rasulullah SAW bersabda:
إِنَّ الْجَنَّةَ تَشْتاقُ إِلَى أَرْبَعَةٍ: عَلِيِّ بْنِ أَبِي طَالِبٍ، وَعَمَّارِ بْنِ يَاسِرٍ، وَسَلْمَانَ الْفَارِسِيِّ، وَالْمِقْدَادِ بْنِ الْأَسْوَدِ رَضِيَ اللهُ عَنْهُمْ
Maksudnya:
“Sesunguhnya syurga benar-benar merasa rindu kepada empat orang iaitu Ali bin Abu Talib, ‘Ammar bin Yasir, Salman al-Farisi dan al-Miqdad bin al-Aswad R.Anhum.”
Riwayat al-Tabarani dalam
al-Mu‘jam al-Kabir
 (6045); riwayat Abu Nu‘aim dalam
Ma’rifah al-Sahabah
 (3346); al-Albani dalam
Dha‘if al-Jami’
 (1427) menilainya sebagai
dhaif
; al-Haithami dalam
Majma‘ al-Zawa’id
 (9/310) menyebutkan, di dalamnya terdapat perawi yang bernama Salamah bin al-Fadhl dan ‘Imran bin Wahb. Para ulama berselisih mengenai hadith kedua-duanya sebagai hujah, sedangkan baki perawinya yang lain adalah thiqah.
(Lihat
Garis Hayat al-Rasul SAW
, hlm. 397-398)
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 7 September 2023 bersamaan 21 Safar 1445


#2907: Sa’ad bin Muaz RA

Soalan:
Assalamualaikum Dato’ Seri. Siapakah Sa’ad bin Muaz dan benarkah Arasy bergegar ketika beliau meninggal dunia?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
مُّحَمَّدٌ رَّسُولُ اللَّهِ ۚ وَالَّذِينَ مَعَهُ أَشِدَّاءُ عَلَى الْكُفَّارِ رُحَمَاءُ بَيْنَهُمْ ۖ تَرَاهُمْ رُكَّعًا سُجَّدًا يَبْتَغُونَ فَضْلًا مِّنَ اللَّهِ وَرِضْوَانًا ۖ سِيمَاهُمْ فِي وُجُوهِهِم مِّنْ أَثَرِ السُّجُودِ ۚ ذَٰلِكَ مَثَلُهُمْ فِي التَّوْرَاةِ ۚ وَمَثَلُهُمْ فِي الْإِنجِيلِ كَزَرْعٍ أَخْرَجَ شَطْأَهُ فَآزَرَهُ فَاسْتَغْلَظَ فَاسْتَوَىٰ عَلَىٰ سُوقِهِ يُعْجِبُ الزُّرَّاعَ لِيَغِيظَ بِهِمُ الْكُفَّارَ ۗ وَعَدَ اللَّهُ الَّذِينَ آمَنُوا وَعَمِلُوا الصَّالِحَاتِ مِنْهُم مَّغْفِرَةً وَأَجْرًا عَظِيمًا
Maksudnya: “
Nabi Muhammad SAW ialah Rasul Allah; dan orang-orang yang bersama dengannya bersikap keras dan tegas terhadap orang-orang kafir yang (memusuhi Islam), dan sebaiknya bersikap kasih sayang serta belas kasihan kasihan sesama sendiri (umat Islam). Engkau melihat mereka tetap beribadat rukuk dan sujud, dengan mengharapkan limpah kurnia (pahala) dari Tuhan mereka serta mengharapkan keredaanNya. Tanda yang menunjukkan mereka (sebagai orang-orang yang soleh) terdapat muka mereka – dari kesan sujud (dan ibadat mereka yang ikhlas). Demikianlah sifat mereka yang tersebut di dalam Kitab Taurat; dan sifat mereka di dalam Kitab Injil pula ialah: (bahawa mereka diibaratkan) sebagai pokok tanaman yang mengeluarkan anak dan tunasnya, lalu anak dan tunasnya itu menyuburkannya, sehingga ia menjadi kuat, lalu ia tegap berdiri di atas (pangkal) batangnya dengan keadaan yang mengkagumkan orang-orang yang menanamnya. (Allah menjadikan sahabat-sahabat Nabi Muhammad, s.a.w dan pengikut-pengikutnya kembang biak serta kuat gagah sedemikian itu) kerana Ia hendak menjadikan orang-orang kafir merana dengan perasaan marah dan hasad dengki – dengan kembang biaknya umat Islam itu. (Dan selain itu) Allah telah menjanjikan orang-orang yang beriman dan beramal soleh dari mereka, keampunan dan pahala yang besar.
”
Surah al-Fath (29)
Beliau ialah Abu ‘Amr Sa‘ad bin Muaz bin al-Nu‘man bin Imri’ al-Qais bin Yazid bin ‘Abd al-Asyhal bin Jasym bin al-Harith bin al-Khazraj bin ‘Amr bin Malik bin al-Ausal-Ansari al-Ausi al-Asyhali al-Madani. Ibunya pula bernama Kabsyah binti Rafi‘, dan
ibunya juga sempat bertemu dengan Nabi SAW. Sa‘ad telah memeluk Islam di tangan Mus‘ab bin ‘Umair R.A ketika Nabi SAW mengutusnya sebelum Baginda SAW berhijrah ke Madinah untuk mengajar umat Islam di sana perkara-perkara berkaitan agama mereka.
Apabila beliau memeluk agama Islam, beliau berkata kepada Bani ‘Abd al-Asyhal: “Percakapan lelaki dan perempuan kamu adalah haram bagiku sehinggalah kamu  memeluk Islam.” Lalu mereka memeluk agama Islam. Beliau juga adalah antara orang yang paling diberkati dalam Islam. Beliau menyertai peperangan Badar, Uhud dan Khandaq.
Sa‘ad bin Muaz telah wafat pada tahun peperangan al-Khandaq disebabkan kecederaan yang dialami ketika peperangan tersebut. (Lihat
Usd al-Ghabah fi Ma‘rifah al-Sahabah
, 2/461;
Tahzib al-Asma’ Wa al-Lughat
, 1/214-215).
Sa‘ad bin Muaz telah wafat pada tahun kelima hijrah dan ketika itu ‘Arasy bergegar disebabkan kematian Sa‘ad bin Muaz. Hal ini dinyatakan di dalam hadith yang sahih sebagaimana yang diriwayatkan oleh Jabir bin Abdullah R.A, beliau mendengar Rasulullah SAW bersabda:
اهْتَزَّ العَرْشُ لِمَوْتِ سَعْدِ بْنِ مُعَاذٍ
Maksudnya:
“Arasy bergegar kerana kematian Sa‘ad bin Muaz.”
Riwayat al-Bukhari (3803) dan Muslim (2466)
(Lihat
Garis Hayat al-Rasul SAW
, hlm. 396-397)
Sesungguhnya, para sahabat merupakan bintang yang dengan mereka kita mendapat petunjuk. Justeru, marilah sama-sama kita teruskan perjuangan mereka yang benar-benar golongan pilihan dan terbaik kerana guru mereka adalah Rasulullah SAW yang mentarbiyah dan mendidik mereka. Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 7 September 2023 bersamaan 21 Safar 1445


#2908: Zaid bin ‘Amr

Soalan:
Assalamualaikum Dato’ Seri. Siapakah Zaid bin ‘Amr dan benarkah beliau ahli syurga?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Zaid bin ‘Amr bin Nufail bin ‘Abd al-‘Uzza bin Riyah bin Qurt bin Razah bin ‘Adi bin Ka‘ab bin Lu’ai bin Ghalib al-Qurasyi al-‘Adawi. Beliau ialah bapa kepada Sa’id bin Zaid yang merupakan salah seorang 10 sahabat yang dijamin syurga.
Diceritakan bahawa Zaid bin ‘Amr selalu menghadap ke Kaabah lalu berkata: Tuhanku ialah Tuhan Ibrahim, dan agamaku ialah agama Ibrahim, serta dia solat. Lalu ditanyakan kepada Rasulullah SAW, dan Baginda bersabda: “Dihimpunkan umat antara aku dan Isa bin Maryam hanya seorang.” (Lihat
Siyar al-Salaf al-Salihin
, 1/243).
Al-Zahabi ada menceritakan bahawa Zaid bin ‘Amr termasuk dalam kalangan mereka yang melarikan diri daripada ibadah berhala kepada agama Allah. Dia telah mengembara sehingga ke bumi Syam dalam mencari agama yang benar. Dalam pencariannya itu, beliau telah melihat Nasrani dan Yahudi, tetapi dia tidak menyukai agama mereka — yakni tidak menganutnya. Beliau berkata: “Ya Allah, sesungguhnya aku berada di atas agama Ibrahim.” Akan tetapi tidak tersebarnya syariat Nabi Ibrahim A.S sebagaimana yang dikehendaki. Begitu juga dia tidak melihat sesiapa menghalangnya daripada perkara itu, dan dia termasuk dalam kalangan orang yang terselamat. Sesungguhnya Nabi SAW telah bersaksi buatnya bahawasanya: “Dihimpunkan sebagai umat secara bersendirian.”
Begitu juga terdapat riwayat daripada Asma’ binti Abu Bakar, katanya: “Aku melihat Zaid bin ‘Amr bin Nufail berdiri dalam keadaan membelakangkan Kaabah sambil berkata: ‘Wahai sekalian Quraisy! Demi Allah, tidak ada seorangpun di antara kamu yang mengikuti agama Ibrahim melainkan aku.’”(Lihat
Siyar A‘lam al-Nubala’
, 1/126-128).
Diriwayatkan daripada Aisyah R.Anha, bahawa Rasulullah SAW bersabda:
دَخَلْتُ الجَنَّةَ فَرَأَيْتُ لِزَيْدِ بنِ عَمْرِو بنِ نُفَيْل دَوْحَتَيْن
Maksudnya:
“Aku telah memasuki syurga dan aku mendapati Zaid bin ‘Amr bin Nufail dua pokok besar yang memayunginya.”
Riwayat Ibn ‘Asakir dalam
Tarikh Dimas
yq (19/512). Ibn Kathir dalam
al-Bidayah wa al-Nihayah
 (2/224) menyatakan bahawa sanad hadith ini adalah baik
(jayyid)
.
Diriwayatkan juga daripada Jabir bin Abdullah R.Anhuma, katanya:
سُئِلَ النَبيُّ صَلَّى اللهُ عَلَيْهِ وَسَلَّمَ عَنْ زَيْد بِنْ عَمْرُو بِنْ نُفَيْل فَقَالَ: يُبْعَثُ يومَ القيامةِ أُمَّةً وحْدَه، بَيْنِي وَبَيْنَ عِيسَى عَلَيْهِمَا السَّلَام.
Maksudnya:
“Nabi SAW ditanya tentang Zaid bin ‘Amr bin Nufail. Baginda menjawab: ‘Dia dibangkitkan pada hari kiamat sebagai umat secara bersendirian, di antaraku dan antara Isa A.S.’”
Riwayat Abu Ya‘la dalam
Musnad
nya (2047). Al-Hafiz Ibn Hajar al-‘Asqalani dalam
al-Matalib al-‘Aliyah
 (3/283) menyatakan bahawa di dalam riwayat ini terdapat Mujalid yang bersendiri dalam meriwayatkannya, dan dia seorang perawi yang dhaif.
(Lihat
Garis Hayat al-Rasul SAW
, hlm. 394-396)
Semoga Allah SWT tetapkan iman kita dan menjadikan kita sentiasa mentaati perintah Allah SWT sehingga ke akhir hayat serta mati dalam
husnul khatimah
dan baik amalannya.
Kami akhiri dengan doa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 7 September 2023 bersamaan 21 Safar 1445


#2909: Waraqah bin Naufal

Soalan:
Assalamualaikum Dato’ Seri. Boleh kisahkan kepada kami siapakah Waraqah bin Naufal dan adakah dia termasuk di kalangan orang yang beriman?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
ادْعُ إِلَىٰ سَبِيلِ رَبِّكَ بِالْحِكْمَةِ وَالْمَوْعِظَةِ الْحَسَنَةِ ۖ وَجَادِلْهُم بِالَّتِي هِيَ أَحْسَنُ
Maksudnya: “
Serulah ke jalan Tuhanmu (wahai Muhammad) dengan hikmat kebijaksanaan dan nasihat pengajaran yang baik, dan berbahaslah dengan mereka (yang engkau serukan itu) dengan cara yang lebih baik.
”
Surah al-Nahl (125)
Waraqah bin Naufal bin Asad bin ‘Abd al-‘Uzza bin Qusai al-Qurasyi al-Asadi. Beliau adalah sepupu kepada Khadijah R.Anha, isteri Nabi SAW.
Beliau adalah salah seorang daripada empat orang, yang berkumpul pada hari perayaan Quraisy terhadap berhala-berhala mereka. Mereka berbicara sesama mereka dan bersepakat bahawa Quraisy telah menyimpang daripada agama Ibrahim A.S, dan bahawasanya tidak ada erti menyembah berhala.
Mereka pun pergi mencari agama Ibrahim yang sebenar. Mereka itu ialah Waraqah bin Naufal, ‘Ubaidullah bin Jahsy, Uthman bin al-Huwairith, dan Zaid bin ‘Amr bin Nufail.
Kemudian, Waraqah telah memeluk agama Nasrani dan membaca apa yang dia temui daripada kitab-kitab terdahulu. Justeru, dia telah tetap berada dalam agama Nasrani dan menjadi salah seorang ulamanya. (Lihat
Fatawa al-Syabakah al-Islamiyyah
, 8/557)
Kisahnya menjadi masyhur ketika permulaan turunnya wahyu. Setelah itu, Rasulullah SAW kembali kepada keluarganya membawa wahyu itu dalam keadaan hatinya berdebar-de Baginda SAW lalu masuk menemui Khadijah binti Khuwailid R.Anha dan berkata: “Selimutkan aku, selimutkan ainu Ma mereka menyelimutkannya sehingga hilang rasa takut Baginda.
Rasulullah SAW menceritakan peristiwa yang berlaku kepada Khadijah R.Anha dan berkata: “Sesungguhnya aku bera benar bimbangkan diriku. Khadijah R.Anha berkata:
كَلَّا وَاللهِ مَا يُخْزِيكَ اللهُ أَبَدًا، إِنَّكَ لَتَصِلُ الرَّحِمَ، وَتَحْمِلُ الكَلَّ، وَتَكْسِبُ الـمَعْدُومَ، وَتَـقْرِي الضَّيْفَ، وَتُعِينُ عَلَى نَـوَائِبِ الحَقِّ
Maksudnya:
 “Demi Allah, sampai bila pun Allah tidak akan menghinamu. Sesungguhnya engkau ialah orang yang selalu menyambung silaturrahim, menanggung beban orang-orang susah, mengusahakan sesuatu untuk orang yang tiada perusahaan, melayani tetamu dan membantu orang yang ditimpa bencana alam.”
Riwayat al-Bukhari (3) dan Muslim (160)
Khadijah R.Anha pun membawa Nabi SAW bertemu dengan Waraqah bin Naufal bin Asad bin ‘Abd al-Uzza iaitu sepupu Khadijah. Beliau menganut agama Nasrani di masa Jahiliyyah, dan telah menulis kitab dalam bahasa Ibrani, dan beliau menulis kitab Injil dalam bahasa Ibrani dengan izin Allah. Saat itu, Waraqah sudah tua dan matanya buta. Khadijah R.Anha berkata kepadanya: “Wahai sepupuku, dengarlah cerita daripada anak saudaramu ini Maka Waraqah berkata kepada Baginda SAW: “Wahai anak saudaraku, apakah yang engkau lihat?” Maka Rasulullah SAW menceritakan apa yang dialaminya.
Lalu Waraqah berkata kepadanya: “Ini ialah Namus (Jibril AS) yang pernah diturunkan oleh Allah SWT kepada Musa Aduhai diriku! Alangkah baik jika ketika dirimu diutuskan sebagai Rasul aku masih muda belia. Aduhai! Seandainya aku masih hidup saat kaummu mengusirmu.” Rasulullah SAW bertanya: “Adakah mereka pasti akan mengusir aku?” Waraqah menjawab “Ya, kerana tiada seorang pun yang datang membawa wahyu seperti yang engkau bawa ini melainkan dia dimusuhi. Jika sekiranya aku masih hidup pada ketika itu, nescaya aku akan menolong engkau dengan sedaya upayaku” Tidak lama Kemudian, Waraqah pun meninggal dunia, lalu penurunan wahyu terhenti buat sementara waktu. [Riwayat al-Bukhari, no.3]
Justeru, dalam menjawab persoalan di atas, kami katakan kedudukan Waraqah adalah cukup istimewa. Ini kerana, terdapat riwayat daripada Aisyah R.Anha, bahawa Rasulullah SAW bersabda:
لَا تَسُبُّوا وَرَقَةَ بْنَ نَوْفَلَ فَإِنِّي قَدْ رَأَيْتُ لَهُ جَنَّةً أَوْ جَنَّتَيْنِ
Maksudnya:
 “Janganlah kamu mencela Waraqah bin Naufal. Sesungguhnya aku melihat baginya satu syurga atau dua syurga.”
Riwayat al-Hakim dalam
al-Mustadrak
 (4211). Beliau mengatakan bahawa ia sahih berdasarkan syarat Imam al-Bukhari dan Muslim dan dipersetujui oleh Imam al-Zahabi. Imam al-Suyuti juga dalam
al-Jami‘ al-Saghir
 (9775) menilai hadith ini sebagai sahih.
Al-Munawi menukilkan daripada al-Iraqi yang menyebutkan: “Hadith ini menguatkan hadith lain yang disampaikan oleh beberapa ulama bahawa Waraqah masuk Islam pada permulaan turunnya wahyu.” (Lihat
al-Taisir bi Syarh al-Jami‘ al-Shaghir
, 2/953). (Lihat
Garis Hayat al-Rasul SAW
, hlm. 393-394)
Kami akhiri dengan doa:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
“Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
Surah Ali Imran (8)
Bertarikh: 7 September 2023 bersamaan 21 Safar 1445


#2910: Adakah Kucing Najis?

Soalan:
Assalamualaikum Dato’ Seri. Saya ingin bertanya mengenai bela kucing dan kucing keluar masuk rumah. Adakah kucing najis? Kerana dikatakan kena bela kucing di luar rumah. Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Definisi kucing
Kami mulakan dengan menerangkan secara ringkas mengenai kucing terlebih dahulu. Kucing ialah sejenis binatang yang kecil, berbulu lembut dan tebal, dipelihara sebagai binatang kesayangan, biasanya untuk menangkap tikus.
[1]
 Di dalam
Ensiklopedia Dunia
 dinyatakan bahawa kucing ialah haiwan kesayangan kegemaran manusia di seluruh dunia. Kucing adalah pintar dan mempunyai sifat berdikari. Haiwan kecil ini juga suka bermain-main dan menghiburkan. Banyak kucing dijadikan haiwan kesayangan yang penyayang, setia, dan menjadi teman bagi manusia semua peringkat umur. Perkataan kucing juga merujuk kepada famili haiwan pemakan daging yang termasuk harimau, singa, harimau bintang dan harimau kumbang. Famili ini juga termasuk
kucing bela jinak
 — iaitu kucing yang dibela sebagai haiwan kesayangan.
Kucing berbeza-beza wataknya dan ciri fizikal tertentu, seperti panjang dan warna bulunya. Terdapat banyak baka kucing. Ciri khas membezakan setiap baka daripada baka yang lain. Antara baka kegemaran ialah kucing Siam, kucing Burma dan kucing Parsi. Tiada siapa yang tahu dengan tepat bila kucing mula dijinakkan. Tetapi sesetengah autoriti percaya bahawa kucing dijinakkan lebih kurang 5000 tahun dahulu. Sepanjang sejarah, manusia menghargai kucing kerana kemahirannya memburu dan membunuh mencit, tikus dan ular. Kucing membantu menjadikan ladang, rumah, dan tempat perniagaan bebas daripada haiwan perosak ini. (Lihat
Ensiklopedia Dunia
, terj. DBP, 11/520-521).
Kucing ialah haiwan yang suci
Dalam menjawab soalan di atas, kita hendaklah mengetahui bahawa hukum asal setiap haiwan itu adalah suci (yakni bukan najis) melainkan ada nas yang menunjukkan sebaliknya seperti kenajisan babi, anjing atau seumpamanya. Al-Khatib al-Syirbini menyebutkan bahawa setiap haiwan (yang hidup) itu adalah suci melainkan apa yang dikecualikan oleh syarak. (Lihat
Mughni al-Muhtaj
, 1/226). Justeru, kucing termasuk dalam haiwan yang suci dan bangkainya pula tergolong dalam kategori najis sederhana.
Selain itu, kucing dianggap sebagai haiwan yang suci (bukan najis) kerana ia selalu berkeliaran di sekeliling manusia. Kabsyah binti Ka‘ab bin Malik ada melaporkan bahawa pada suatu hari Abu Qatadah berada di dalam rumah, lalu dia telah menyediakan baginya sebekas air untuk dijadikan sebagai air wuduk. Kemudian, datang seekor kucing meminum air tersebut. Abu Qatadah membiarkan sahaja kucing itu meminum air daripada bekas tersebut. Kemudian, Abu Qatadah perasan yang Kabsyah memandang kepadanya lalu dia bertanya:
“Adakah kamu merasa pelik wahai anak saudaraku?”
 Kabsyah menjawab:
“Ya.”
Lalu Abu Qatadah menjelaskan bahawa Rasulullah SAW pernah bersabda:
إِنَّهَا لَيْسَتْ بِنَجَسٍ، إِنَّمَا هِيَ مِنَ الطَّوَّافِينَ عَلَيْكُمْ، أَوِ الطَّوَّافَاتِ
Maksudnya:

“Sesungguhnya kucing itu tidak najis kerana ia ialah haiwan yang berkeliaran di sekeliling kamu.”
Riwayat al-Tirmizi (92); Abu Daud (75); al-Nasa’i (68); Ibn Majah (367)
Maka, kita ketahui bahawa di sana ada kelonggaran dan hukum khas yang diberikan kepada kucing kerana ia termasuk dalam haiwan yang biasanya berkeliaran di tempat tinggal manusia atau dijadikan sebagai haiwan peliharaan.
Al-San‘ani menyebutkan dalam kitabnya bahawa Allah SWT telah memberi keringanan kepada hamba-Nya (hukum berkaitan kucing) dengan menjadikannya tidak najis, bagi menghilangkan kesusahan kepada manusia, dan hadith ini merupakan dalil bahawa kucing itu adalah suci, begitu juga bekas minumannya (air yang telah diminum). (Lihat
Subul al-Salam
, 1/33).
Terdapat sebuah riwayat daripada Aisyah R.Anha, daripada Nabi SAW bahawasanya Baginda mendekatkan sebekas air kepada seekor kucing sehinggalah ia meminumnya. Kemudian Baginda berwuduk daripada lebihan air tersebut.
[2]
 Al-Syaukani menyebutkan bahawa berlaku perselisihan dalam kalangan ulama dalam hadith ini pada ‘Abd Rabbih iaitu Abdullah bin Sa‘id al-Maqburi. Selain itu, al-Daraqutni juga ada meriwayatkan hadith Aisyah ini daripada jalur lain, yang di dalamnya terdapat perawi Bernama al-Waqidi. Begitu juga, diriwayatkan daripada jalur-jalur yang lain, yang kesemuanya ada keraguan.
Hadith ini menunjukkan kepada sucinya mulut kucing dan air lebihan yang diminumnya. Inilah pendapat yang dipegang oleh al-Syafi‘i dan al-Hadi. Manakala Abu Hanifah pula berpendapat, ia adalah najis sepertimana binatang buas. Akan tetapi diberi keringanan (
rukhsah
) padanya, maka air lebihan yang diminum oleh kucing hukumnya adalah makruh — untuk digunakan (Lihat
Nail al-Autar
, 1/53), dan tidak makruh menggunakannya sekiranya tidak ada air lain. (Lihat
al-Fiqh al-Islami wa Adillatuhu
, 1/269-270). Walau bagaimanapun, dalam mazhab al-Syafi‘i, air baki jilatan kucing itu adalah suci dan tidak makruh menggunakannya. (Lihat
al-Majmu‘ Syarh al-Muhazzab
, 1/172). Ibn Qudamah juga ada menyatakan bahawa bagi setiap haiwan hukum kulitnya, bulunya, peluhnya, air matanya atau air liurnya adalah mengikut hukum bekas minumannya (air yang telah diminum) sama ada suci atau najis. (Lihat
al-Mughni
, 1/39).
Manakala al-Khatib al-Syirbini pula menyatakan bahawa bahagian yang terpisah daripada haiwan yang hidup, hukumnya adalah seperti bangkainya. Dalam erti kata lain, haiwan yang hidup itu, sekiranya bangkainya adalah suci maka bahagian yang terpisah itu juga adalah dikira sebagai suci. Sekiranya bangkainya adalah najis maka bahagian yang terpisah itu juga adalah dikira sebagai najis. Oleh itu, bahagian yang terpisah daripada manusia, ikan atau belalang adalah suci, manakala haiwan selainnya adalah dianggap najis. Adapun, bahagian yang terpisah daripada haiwan yang sudah mati, hukumnya mengikut sebagaimana haiwan tersebut mati (disembelih ataupun tidak) tanpa syak lagi melainkan pada bulu haiwan yang boleh dimakan. Hukumnya adalah suci secara ijma‘ para ulama. (Lihat
Mughni al-Muhtaj
, 1/235).
Oleh itu, secara asasnya menurut mazhab Syafi‘i, bulu kucing yang tercabut semasa ia masih hidup dianggap sebagai najis kerana kucing termasuk dalam kategori haiwan yang tidak halal dimakan. Walaupun begitu, ia adalah dimaafkan jika sedikit. Begitu juga dimaafkan bagi mereka yang bekerja sebagai doktor haiwan, penjaga zoo dan lain-lain kerjaya yang tidak dapat mengelakkan diri daripada kucing — termasuklah mereka yang memeliharanya. Hal ini dinyatakan oleh Syeikh Ibrahim al-Bajuri sebagaimana berikut:
وَخَرَجَ بِالـمَأْكُولِ غَيْرُهُ كَالحِمَارِ وَالـهِرَّةِ فَشَعْرُهُ نَجِسٌ لَكِن يُعْفَى عَن قَلِيلِهِ بل وعَن كَثِيرِهِ فِي حَقٍّ مَن ابتلى به كالقصاصين
Maksudnya:
 “
Dikecualikan dengan hukum haiwan yang halal dimakan (halal bulunya) iaitu selainnya seperti keldai dan kucing. Maka bulunya adalah najis namun dimaafkan jika sedikit. Bahkan (turut dimaafkan) dalam jumlah banyak (bulunya) bagi individu yang ada kesulitan dengannya seperti pemotong bulu.
” (Lihat
Hasyiyah al-Baijuri ‘ala Ibn Qasim al-Ghazi
, 2/290).
Kesimpulannya
Oleh itu, berdasarkan kepada kenyataan dan perbincangan di atas,
kami berpendapat bahawa kucing termasuk dalam haiwan yang suci  dan bukannya najis.
Lebih-lebih lagi kucing merupakan haiwan yang sering berkeliaran di sekeliling manusia.
Begitu juga diharuskan untuk memeliharanya di dalam rumah jika tujuannya menepati kehendak syarak
seperti membelanya untuk menghalau sebahagian haiwan perosak seperti tikus dan seumpamanya. Apatah lagi perbuatan memelihara kucing itu sendiri tidak bertentangan dengan
taharah
(kebersihan/kesucian) kerana kucing itu sendiri dihukumkan sebagai suci sebagaimana yang kami telah sebutkan sebelum ini.
Seterusnya diwajibkan ke atas orang yang membela kucing untuk memberinya makan yang mencukupi dan diancam dengan ancaman yang keras bagi sesiapa yang mengurungnya tanpa memberinya makan dan minum sehingga ia mati.
[3]
 Begitu juga orang yang memelihara kucing juga hendaklah berjaga-jaga dan menjaga rumahnya daripada air kencing dan tahi kucing kerana kedua-duanya dihukumkan sebagai najis
mutawassitah
. Berkenaan cara membersihkan najis mutawassitah, bolehlah merujuk artikel kami yang bertajuk:
#713 Cara Membersihkan Najis Mutawassitah.
[4]
Oleh itu, kami mencadangkan kepada orang yang membela kucing untuk menyediakan tempat khas kucing-kucing itu buang air di satu ruangan khusus yang jauh daripada ruangan solat dan ruangan utama agar tidak timbulnya syak atau perasaan waswas, serta jauh daripada bau yang tidak menyenangkan.
Begitu juga memeliharanya di luar rumah, hendaklah dipastikan ia tidak mengganggu jiran-jiran yang lain seperti membuang najis merata-rata, meninggalkan bau yang tidak menyenangkan atau seumpamanya.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا
Maksudnya:
“Wahai Tuhan kami! Kurniakanlah kami rahmat dari sisi-Mu, dan berilah kemudahan serta pimpinan kepada kami untuk keselamatan agama kami.”
Surah al-Kahfi (10)
[1]
 Lihat
https://prpm.dbp.gov.my/cari1?keyword=kucing
. Diakses pada 30 Disember 2021.
[2]
 Riwayat al-Daraqutni dalam
sunannya
(218) dan beliau menyebutkan bahawa sanadnya adalah hasan. (Lihat
Tanqih al-Tahqiq
 oleh Ibn ‘Abd al-Hadi, 1/94-95)
[3]
 Hal ini adalah sebagai sabit dalam hadith yang diriwayatkan oleh Imam al-Bukhari dalam
sahihnya
(2365)
[4]
 Lihat
https://maktabahalbakri.com/713-cara-membersihkan-najis-mutawassitah/
. Diakses pada 23 Ogos 2023.
Bertarikh: 7 September 2023 bersamaan 21 Safar 1445


#2911: Mengirim Doa kepada Yang Akan ke Tanah Suci Makkah

Soalan:
Assalamualaikum Dato’ Seri. Apa hukum perbuatan mengirim doa kepada orang yang akan ke tanah suci Makkah? Dengan maksud, meminta orang yang pergi ke Makkah untuk mendoakan beberapa hajat kepada mereka.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami nyatakan bahawa berdoa di tanah haram tidak dinafikan mempunyai beberapa kelebihan yang tertentu.
Ibn Rajab al-Hanbali dalam kitabnya
Lata’if al-Ma’arif
(hlm. 269) menyebut: “Ketahuilah bahawa penggandaan pahala bagi setiap amalan itu berlaku dengan beberapa sebab, antaranya kerana kemuliaan tempat yang dilakukan padanya amalan tersebut, seperti di tanah haram.
Oleh kerana itu, solat di dalam dua masjid di Makkah dan Madinah itu dilipatgandakan ganjarannya. Hal ini sepertimana dalam sebuah hadith sahih daripada Nabi SAW, bahawa Baginda bersabda:
صَلاَةٌ فِي مَسْجِدِي هَذَا خَيْرٌ مِنْ أَلْفِ صَلاَةٍ – أَوْ كَأَلْفِ صَلاَةٍ – فِيمَا سِوَاهُ مِنَ الْمَسَاجِدِ إِلاَّ أَنْ يَكُونَ الْمَسْجِدَ الْحَرَامَ
Maksudnya:
“Solat di dalam masjidku ini (Masjid Nabawi) adalah lebih baik berbanding 1000 solat – atau menyamai 1000 solat – berbanding masjid-masjid selainnya, kecuali Masjid al-Haram.”
Riwayat Muslim (1394)
Justeru, hal ini jelas menunjukkan bahawa ibadah yang dilakukan di tanah haram itu dilipatgandakan ganjaran pahalanya, dan termasuklah dalam perbuatan ibadah itu adalah doa yang dilakukan oleh seseorang itu di tanah haram.
Dalam isu di atas, perbuatan meminta kepada orang lain untuk mendoakan kebaikan kepada kita yang tidak berada di sana, atau lebih masyhur disebut dengan mengirimkan doa hukumnya adalah dibolehkan.
Dalam satu riwayat daripada Saidina Umar R.A, bahawa beliau pernah meminta izin kepada Rasulullah SAW untuk menunaikan umrah. Lalu Baginda mengizinkannya dan berkata kepada Umar:
لاَ تَنْسَنَا يَا أُخَىَّ مِنْ دُعَائِكَ
Maksudnya:
“Jangan lupakan kami wahai saudaraku dari doa kamu.”
Riwayat Abu Daud (1498), al-Tirmizi (3562), Ibn Majah (2894) dan Ahmad (195). Syeikh Syu’aib al-Arna’ut menyatakan isnadnya dha’if dalam takhrij Sunan Abi Dawud.
Dalam riwayat lain, Nabi SAW bersabda kepada Umar R.A:
أَىْ أُخَىَّ أَشْرِكْنَا فِي دُعَائِكَ وَلاَ تَنْسَنَا
Maksudnya:
“Wahai saudaraku, sertakan sama kami di dalam doamu dan jangan lupakan kami.”
Riwayat al-Tirmizi (3562) dan beliau menyatakan ini hadith hasan sahih.
Syeikh Ibn Uthaimin berkata:
“Dan boleh baginya untuk meminta kepada orang yang diharapkan akan makbulnya berdoa bagi dirinya dengan syarat tiada dalam doa itu perkara yang dilarang.”
Di samping itu, dalam masa yang sama, orang yang mengirim doa juga tidak sewajarnya mengabaikan untuk mendoakan kepada dirinya sendiri walaupun belum berpeluang untuk ke sana lagi.
Penutup
Sesungguhnya, doa adalah ibadah dan juga senjata bagi orang yang beriman. Rasulullah SAW menggalakkan untuk kita berdoa antara satu sama lain. Dengan sebab itu, bila diucapkan salam, maka di sana ada jawapannya. Sama juga bila mengucapkan bersin, maka ada doanya.
Justeru, doa adalah baik dan Rasulullah SAW juga memohon dari sahabatnya Umar bin al-Khattab RA agar berdoa untuknya. Ini kerana, doa orang yang bermusafir adalah mustajab. Di samping itu, Rasulullah SAW ingin mengajar kita agar saling doa-mendoa antara satu sama lain.
Kami akhiri dengan doa:
اللَّهُمَّ إِنَّا نَعُوذُ بِكَ مِنْ عِلْمٍ لاَ يَنْفَعُ ، وَمِنْ قَلْبٍ لاَ يَخْشَعُ، وَمِنْ نَفْسٍ لاَ تَشْبَعُ ، وَمِنْ دَعْوَةٍ لَا يُسْتَجَابُ لَهَا
Maksudnya:
“Ya Allah! Kami berlindung dengan-Mu daripada ilmu yang tidak bermanfaat, daripada hati yang tidak khusyuk, daripada nafsu yang tidak puas, dan daripada doa yang tidak diterima.”
Bertarikh: 7 September 2023 bersamaan 21 Safar 1445


#2912: Berkhatan Bagi Perempuan

Soalan:
Assalamu’alaikum Dato’ Seri. Saya nak tanya hukum berkhitan bagi bayi perempuan. Cucu saya berumur 6 bulan, tapi belum berkhitan. Dulu-dulu anak-anak perempuan semua berkhitan, tetapi sekarang ini ada yang kata tidak perlu. Mohon pencerahan ustaz. Terima kasih.
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Berkhatan adalah suatu ibadah yang disyariatkan di dalam Islam. Hal ini sebagaimana riwayat daripada hadith Nabi SAW bahawa Nabi Ibrahim A.S melaksanakan khatan seperti mana yang diarahkan oleh Allah. Daripada Abu Hurairah R.A, bahawa Rasulullah SAW bersabda:
اخْتَتَنَ إِبْرَاهِيمُ عَلَيْهِ السَّلاَمُ وَهُوَ ابْنُ ثَمَانِينَ سَنَةً بِالقَدُّومِ
Maksudnya
: “
Nabi Ibrahim A.S berkhatan ketika Baginda berusia 80 tahun dengan menggunakan qaddum (pahat)”
Riwayat al-Bukhari (3356) dan Muslim (2370)
Pensyariatan khatan ini juga dikuatkan dengan hadith daripada Abu Hurairah R.A, Rasulullah SAW bersabda:
خَمْسٌ مِنَ الفِطْرَةِ: الخِتَانُ، وَالِاسْتِحْدَادُ، وَنَتْفُ الإِبْطِ، وَتَقْلِيمُ الأَظْفَارِ، وَقَصُّ الشَّارِبِ
Maksudnya:

“Lima perkara termasuk daripada fitrah; –  berkhitan, mencukur bulu kemaluan, mencabut bulu ketiak, memotong kuku, dan memotong  misai.”
Riwayat al-Bukhari (5889) dan Muslim (527)
Diriwayatkan juga daripada Ummu ‘Atiyyah al-Ansariyyah bahawa seorang wanita di Madinah melakukan khitan dan beliau adalah bidan. Maka Nabi SAW bersabda kepadanya:
لا تُنْهِكِي، فَإِنَّ ذَلِكَ أَحْظَى لِلْمَرْأَةِ ، وَأَحَبُّ إِلَى الْبَعْلِ
Maksudnya:
 “Janganlah engkau melakukan khitan yang terlalu banyak, sesungguhnya itu lebih baik bagi wanita dan lebih disukai oleh suami.”
Riwayat Abu Dawud (5271). Syeikh Syuaib al-Arnaut dalam
Takhrij Sunan Abi Dawud
(5271) menyatakan bahawa sanad hadith ini dhaif, manakala Syeikh Nasiruddin al-Albani dalam
Sahih al-Jami’
 (7475) menyatakan bahawa hadith ini sahih
Walau bagaimanapun, hadith ini telah menjadi perbincangan dalam kalangan para ulama’, di mana dan sebahagian daripada mereka menganggap hadis ini lemah dan yang lain menganggapnya sahih.
Hukum Khitan bagi Perempuan
Pensyariatan khitan bagi perempuan telah diperselisihi dalam kalangan ulama’ berkenaan hukumnya kepada tiga pendapat:
Pendapat Pertama:
 Khitan adalah wajib bagi lelaki dan perempuan. Ini adalah pendapat Mazhab al-Syafi’i dan Hanbali, dan dipilih oleh al-Qadi Abu Bakr ibn al-Arabi daripada Mazhab Maliki.
Imam al-Nawawi berkata: “Khitan adalah wajib bagi lelaki dan perempuan menurut Mazhab kami. Ini juga merupakan pandangan ramai daripada Salaf, seperti yang dihuraikan oleh al-Khattabi, dan juga diwajibkan oleh Imam Ahmad … Pandangan yang benar dan masyhur yang dinyatakan oleh Imam al-Syafi’i dan yang diterima oleh majoriti bahawa khitan adalah wajib bagi lelaki dan perempuan.” (Lihat
al-Majmu’
, 1/367; Lihat juga
Fath al-Bari
, 10/340;
Kassyaf al-Qina
’, 1/80)
Pendapat Kedua
: Bahawa khitan adalah sunnah bagi lelaki dan perempuan. Ini adalah pendapat Mazhab Hanafi dan Mazhab Maliki, serta pendapat yang diriwayatkan daripada Imam Ahmad.
Ibn Abidin al-Hanafi berkata dalam
Hasyiah-
nya (6/751): “Dalam kitab Taharah daripada
al-Siraj al-Wahhaj
: Ketahuilah bahawa khitan adalah sunnah menurut Mazhab kami, iaitu Mazhab Hanafi, bagi lelaki dan perempuan.” (Lihat juga
Mawahib al-Jalil
, 3/259).
Pendapat Ketiga
: Khitan adalah wajib bagi lelaki, manakala bagi perempuan adalah suatu tindakan mulia yang disukai (مكرمةٌ مُستحبَّةٌ). Ini adalah pendapat ketiga daripada Imam Ahmad, dan pendapat ini juga diambil oleh sebahagian daripada Mazhab Maliki seperti Sahnun. (Lihat
al-Tamhid
, 21/60)
Pendapat ini juga dipilih oleh Ibn Qudamah al-Maqdisi juga memilih pendapat ini dalam al-Mughni. Beliau berkata: “Khitan ini adalah wajib bagi lelaki, dan kemuliaan bagi hak perempuan. (Lihat
al-Mughni
, 1/63)
Dalam
Fatawa al-Lajnah al-Daimah
 dinyatakan: “Khitan adalah daripada sunnah fitrah bagi lelaki dan perempuan. Tetapi ia adalah wajib bagi lelaki dan sunnah dan tindakan yang mulia bagi perempuan.” (Lihat
Fatawa al-Lajnah al-Daimah
, 5/113)
Dengan ini, jelaslah bahawa fuqaha’ Islam telah bersepakat mengenai pensyariatan khitan bagi lelaki dan perempuan, bahkan kebanyakan antara mereka menganggapnya wajib bagi kedua-duanya.
Syeikh Dr. Yusuf al-Qaradhawi berkata berkenaan khitan bagi perempuan: “Dan wajib dipastikan tidak berlaku pencacatan oleh mereka yang mengendalikan urusan khatan anak perempuan mereka berdasarkan cara yang datang daripada hadith. Dan tidak boleh dilabelkan perbuatan khatan itu sebagai satu bentuk jenayah yang dilakukan dalam kurun ke 21 ini, melainkan dalam kes-kes yang melanggar had-had yang disepakati dalam syara’, iaitu
al-isti’sal
 (pemotongan/pengembirian kemaluan), berlebihan dalam memotong, dan dikendalikan oleh orang-orang yang jahil daripada kalangan bidan dan selainnya, dan janganlah ubatan yang digunakan itu memandulkan.”
[1]
Selain itu, Mesyuarat Jawatankuasa Fatwa Negeri Perlis Kali Ke-29/2017 bertarikh 18-19 April 2017 / 21-22 Rejab 1438H juga mengeluarkan fatwa  berkenaan hukum khitan bagi anak perempuan:
“Hukum khitan bagi wanita berbeza mengikut keadaan alat sulit seseorang wanita. Ia berdasarkan keadaan setiap wanita setelah ditentukan keperluannya oleh pakar. Jika seseorang wanita mendapati dirinya perlu melakukan khitan dan dipersetujui oleh pakar, maka ianya satu makrumah (penghormatan) seperti dalam hadith Ummu ‘Atiyyah yang dinilai Hasan oleh sebahagian ulama. Sekiranya didapati tiada keperluan melakukan khitan, maka khitan tidak perlu dilakukan untuk dirinya.”
Adapun khitan bayi perempuan yang dilakukan oleh sebahagian masyarakat tanpa merujuk keperluannya kepada pakar merupakan amalan yang tidak mempunyai apa-apa asas dalil syarak, bahkan mungkin mendedahkan bayi kepada kemudharatan jika dilakukan secara yang salah. Andaian bahawasanya rangsangan seks berlebihan pada wanita disebabkan tidak berkhitan adalah tidak memiliki apa-apa alasan yang kukuh.
[2]
Manakala, Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia (Jawatankuasa Muzakarah MKI) telah memutuskan bahawa amalan berkhatan bagi wanita adalah sebahagian daripada syiar Islam yang perlu dilaksanakan oleh umat Islam. Walau bagaimanapun, Islam juga amat mementingkan keselamatan umatnya dan memberikan kelonggaran sekiranya sesuatu amalan atau perbuatan itu boleh mendatangkan kemudharatan pada diri. Sehubungan itu, selaras dengan pandangan Jumhur Ulama’, Muzakarah bersetuju memutuskan bahawa hukum berkhatan bagi wanita adalah wajib. Walau bagaimanapun, sekiranya ia boleh membawa kemudharatan pada diri, maka ia perlu dielakkan.
[3]
Kesimpulan
Sebagai kesimpulan, kami katakan bahawa
 hukum berkhitan bagi lelaki dan perempuan adalah wajib menurut mazhab al-Syafi’i dan Hanbali, dan sunat serta amalan yang mulia bagi perempuan menurut pendapat dalam mazhab yang lain termasuk sebahagian mazhab Hanbali
. Justeru, dalam hal ini, walaupun dalam mazhab al-Syafi’i menghukumkan wajib bagi perempuan untuk berkhitan, tetapi Islam juga amat mementingkan keselamatan umatnya dan memberikan kelonggaran sekiranya sesuatu amalan atau perbuatan itu boleh mendatangkan kemudharatan pada diri. Sehubungan dengan itu,
sekiranya berkhatan bagi perempuan boleh membawa kemudharatan pada diri, maka ia perlu dielakkan
 dan pendapat ini adalah selaras dengan keputusan Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia. Justeru, dalam hal ini, pendapat yang mengatakan bahawa berkhitan adalah sunat dan kemulian bagi wanita juga merupakan pendapat yang boleh diraikan dalam hal ini.
Adapun bahagian yang wajib untuk dibuang ketika berkhatan ialah:
Bagi lelaki, bahagian kulit yang menutupi hasyafah (kepala zakar).
Bagi perempuan, bahagian kulit diatas saluran kencing (klitoris), yang seperti balung ayam jantan.
Bagi perempuan disunatkan agar dinipiskan atau dikemaskan sahaja, dan jangan melampau-lampau dalam memotong seperti amalan
female genital mutilation
yang mana sehingga merosakkan dan mencacatkan klitoris. Bahkan perbuatan seperti itu diharamkan dalam Islam sebagaimana pesan Rasulullah SAW:
“Janganlah engkau potong semuanya, kerana itu menguntungkan bagi wanita dan disukai oleh suami.”
[Riwayat Abu Dawud (5271)]
Dalam
al-Mausu’ah al-Fiqhiyah
 disebut bahawa khatan bagi wanita ialah dengan memotong sebahagian dari kulit yang berada seperti duri jantan (dikenali sebagai “عرف الديك”) di atas tempat keluar air kencing. Lebih baik bahawa tidak keseluruhan bahagian itu dipotong, tetapi hanya sebahagian daripadanya. (Lihat
al-Mausu’ah al-Fiqhiyyah
, 19/28)
Selain itu, di nusantara ini, amalan berkhitan bayi perempuan merupakan suatu perkara yang diterima secara adat dalam masyarakat Islam khususnya bangsa Melayu. Bukan itu sahaja, amalan ini telah menjadi suatu kemestian dalam masyarakat Melayu serta diterima sejak dahulu lagi. Antara keindahan agama Islam ialah Islam sebagai cara dan makna hidup yang menyeluruh turut meraikan adat dan budaya masyarakat yang tidak.  Dalam hal ini, adat dan uruf sesuatu tempat itu diraikan dalam hal ini sebagaimana kaedah menyebut:
 العَادَةُ مُحَكَّمَةٌ
Maksudnya:

“Adat setempat yang dijadikan sebagai hukum.”
Dr. Muhammad al-Zuhaili menyebutkan, adat setempat mestilah suatu amalan kebiasaan yang berterusan (dalam masyarakat). Jika bukan adat kebiasaan, maka tidak dijadikan adat sebagai hukum. (Lihat
al-Qawa‘id al-Fiqhiyyah wa Tatbiqatuha fi al-Mazahib al-Arba‘ah
, 1/323)
Hendaklah dalam urusan ini kita bersikap adil, tidak cenderung kepada masyarakat yang menzalimi wanita dan tabiatnya, dan tidak pula cenderung kepada mereka yang memperlekehkan Syariat Islam dan pengamalannya.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Wallahua’lam.
[1]
 Lihat
https://www.al-qaradawi.net/node/4306
[2]
 Lihat
https://muftiperlis.gov.my/index.php/himpunan-fatwa-negeri/136-hukum-khitan-anak-perempuan
[3]
 Lihat
http://e-smaf.islam.gov.my/e-smaf/index.php/main/mainv1/fatwa/pr/15253
Bertarikh: 7 September 2023 bersamaan 21 Safar 1445


#2913: Mariah al-Qibtiyyah

Soalan:
Assalamualaikum Dato’ Seri. Adakah Mariah al-Qibtiyyah isteri Rasulullah SAW dan bagaimana sejarahnya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Berkenaan hal ini, Ibn Kathir menukilkan daripada al-Waqidi yang menyebutkan, Ya‘qub bin Muhammad bin Abu Sa‘sa‘ah menyampaikan kepada kami, daripada Abdullah bin ‘Abd al-Rahman bin Abu Sa‘sa‘ah, katanya: “Rasulullah SAW tertarik dengan Mariah al-Qibtiyyah.
Beliau ialah seorang yang berkulit putih, rambutnya kerinting dan memiliki kecantikan. Maka, Rasulullah SAW telah meletakkannya dan saudara perempuannya untuk tinggal bersama Ummu Sulaim binti Milhan Setelah itu, Rasulullah SAW telah masuk menemui mereka berdua dan menerangkan mengenai agama Islam kepada mereka.
Lalu kedua-duanya memeluk agama Islam di sana. Setelah itu, Baginda telah menggaulinya sebagai seorang tuan dan hamba. Kemudian Baginda telah memindahkannya ke harta (tanah) miliknya di al-‘Aliyah, yang asalnya merupakan harta-harta milik Bani al-Nadhir. Ketika itu adalah musim panas dan buah-buah kurma dituai. Baginda SAW mendatanginya di sana. Selain itu, Mariah al-Qibtiyyah juga ialah seorang yang baik agamanya (kuat pegangannya).
Di samping itu, Baginda SAW telah menghadiahkan saudara perempuannya iaitu Sirin kepada Hassan bin Thabit dan dia telah melahirkan buat Hassan seorang anak bernama ‘Abd al-Rahman. Manakala Mariah pula telah melahirkan buat Rasulullah SAW seorang anak lelaki yang diberi nama Ibrahim. Baginda SAW telah melakukan akikah untuknya dengan seekor kibasy pada hari ketujuh kelahirannya, mencukur rambutnya, dan bersedekah kepada orang miskin mengikut kadar timbangan rambut tersebut dengan perak. Begitu juga Baginda memerintahkan agar rambut yang dicukur itu ditanam di dalam tanah. Baginda menamakannya sebagai Ibrahim.
Orang yang menyambut kelahiran tersebut ialah Salma maulah Rasulullah SAW. Lalu dia keluar menemui suaminya, Abu Rafi‘ mengkhabarkan kepadanya bahawa Mariah telah melahirkan seorang anak lelaki. Kemudian Abu Rafi‘ telah pergi menemui Rasulullah SAW dan menyampaikan berita gembira tersebut, lalu Baginda menghadiahkannya seorang hamba. Isteri-isteri Rasulullah SAW merasa cemburu dengannya, dan kecemburuan itu semakin bertambah bila mana dikurniakan daripadanya seorang anak lelaki. (Lihat
al-Bidayah wa al-Nihayah
, 8/229).
Mariah al-Qibtiyyah telah meninggal dunia pada zaman pemerintahan Umar bin al-Khattab, iaitu pada bulan Muharram tahun 16 Hijrah. Umar R.A telah menghimpunkan orang ramai dengan sendirinya bagi menyaksikan jenazahnya. Jenazahnya juga telah disolatkan (diimamkan oleh Umar R.A. Beliau dikebumikan di perkuburan Baqi‘. (Lihat
al-Isti‘ab fi Ma‘rifah al-Ashab
, 4/1912). (Lihat
Garis Hayat al-Rasul SAW
, hlm. 322-323)
Sesungguhnya, mereka yang pernah bersama Rasulullah SAW sama ada isterinya bahkan hambanya atau sahabatnya adalah insan-insan yang terpilih yang mendapat kelebihan yang banyak di sisi Allah SWT. Mereka juga dianggap para sahabat yang ada kelebihannya. Benarlah firman Allah SWT:
مُّحَمَّدٌ رَّسُولُ اللَّهِ ۚ وَالَّذِينَ مَعَهُ أَشِدَّاءُ عَلَى الْكُفَّارِ رُحَمَاءُ بَيْنَهُمْ ۖ تَرَاهُمْ رُكَّعًا سُجَّدًا يَبْتَغُونَ فَضْلًا مِّنَ اللَّهِ وَرِضْوَانًا ۖ سِيمَاهُمْ فِي وُجُوهِهِم مِّنْ أَثَرِ السُّجُودِ ۚ ذَٰلِكَ مَثَلُهُمْ فِي التَّوْرَاةِ ۚ وَمَثَلُهُمْ فِي الْإِنجِيلِ كَزَرْعٍ أَخْرَجَ شَطْأَهُ فَآزَرَهُ فَاسْتَغْلَظَ فَاسْتَوَىٰ عَلَىٰ سُوقِهِ يُعْجِبُ الزُّرَّاعَ لِيَغِيظَ بِهِمُ الْكُفَّارَ ۗ وَعَدَ اللَّهُ الَّذِينَ آمَنُوا وَعَمِلُوا الصَّالِحَاتِ مِنْهُم مَّغْفِرَةً وَأَجْرًا عَظِيمًا
Maksudnya: “
Nabi Muhammad SAW ialah Rasul Allah; dan orang-orang yang bersama dengannya bersikap keras dan tegas terhadap orang-orang kafir yang (memusuhi Islam), dan sebaiknya bersikap kasih sayang serta belas kasihan kasihan sesama sendiri (umat Islam). Engkau melihat mereka tetap beribadat rukuk dan sujud, dengan mengharapkan limpah kurnia (pahala) dari Tuhan mereka serta mengharapkan keredaanNya. Tanda yang menunjukkan mereka (sebagai orang-orang yang soleh) terdapat muka mereka – dari kesan sujud (dan ibadat mereka yang ikhlas). Demikianlah sifat mereka yang tersebut di dalam Kitab Taurat; dan sifat mereka di dalam Kitab Injil pula ialah: (bahawa mereka diibaratkan) sebagai pokok tanaman yang mengeluarkan anak dan tunasnya, lalu anak dan tunasnya itu menyuburkannya, sehingga ia menjadi kuat, lalu ia tegap berdiri di atas (pangkal) batangnya dengan keadaan yang mengkagumkan orang-orang yang menanamnya. (Allah menjadikan sahabat-sahabat Nabi Muhammad, s.a.w dan pengikut-pengikutnya kembang biak serta kuat gagah sedemikian itu) kerana Ia hendak menjadikan orang-orang kafir merana dengan perasaan marah dan hasad dengki – dengan kembang biaknya umat Islam itu. (Dan selain itu) Allah telah menjanjikan orang-orang yang beriman dan beramal soleh dari mereka, keampunan dan pahala yang besar.
”
Surah al-Fath (29)
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”

Bertarikh: 7 September 2023 bersamaan 21 Safar 1445


#2914: Kisah Ibrahim Putera Nabi SAW

Soalan:
Assalamualaikum Dato’ Seri. Boleh kisahkan kepada kami, anak Nabi SAW yang bernama Ibrahim?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Ibrahim ialah anak Baginda SAW bersama Mariah binti Syam‘un. Dia merupakan seorang hamba yang dihadiahkan oleh pembesar Iskandariyyah dan Mesir iaitu al-Muqauqis kepada Rasulullah SAW. Pembesar itu juga turut menghadiahkan bersamanya hamba yang lain iaitu saudara perempuannya, Sirin dan juga Khasi yang dipanggil sebagai Makbur. Kemudian, Rasulullah SAW menghadiahkan Sirin kepada Hassan bin Thabit, dan dia ialah ibu kepada ‘Abd al-Rahman bin Hassan. (Lihat
al-Isti‘ab fi Ma‘rifah al-Ashab
, 4/1912).
Rasulullah SAW tertarik kepada Ummu Ibrahim kerana beliau berkulit putih dan memiliki kecantikan. Maka Rasulullah SAW telah meletakkannya untuk tinggal di suatu kawasan al-‘Aliyah yang dikenali pada hari ini sebagai Masyrabah Umm Ibrahim. Baginda pernah mendatanginya di sana dan memakaikannya hijab. Baginda menggaulinya sebagai seorang tuan dan hamba. (Lihat
 al-Tabaqat al-Kubra
, 8/212).
Ibrahim bin Muhammad lahir pada bulan Zulhijjah tahun 8 Hijrah. Al-Zubair menyebutkan daripada syeikh-syeikhnya bahawa Ummu Ibrahim Mariah melahirkannya di suatu kawasan al-‘Aliyah yang dikenali pada hari ini sebagai Masyrabah Umm Ibrahim. Orang yang menyambut kelahiran Ibrahim ialah Salma maulah Nabi SAW, yang merupakan isteri kepada Abu Rafi‘. Kemudian Abu Rafi‘ menyampaikan berita gembira tersebut kepada Nabi SAW, lalu Baginda menghadiahkannya seorang hamba.
Selain daripada itu, Baginda SAW juga telah melakukan akikah untuknya dengan seekor kibasy pada hari ketujuh kelahirannya, mencukur rambutnya, dan bersedekah kepada orang miskin mengikut kadar timbangan rambut tersebut dengan perak. Begitu juga Baginda memerintahkan agar rambut yang dicukur itu ditanam di dalam tanah. Baginda menamakannya sebagai Ibrahim.
Walau bagaimanapun, umur Ibrahim bin Muhammad tidak panjang kerana wafat ketika masih lagi kecil. Ibrahim meninggal dunia di Bani Mazin di sisi Ummu Burdah ketika berusia 18 bulan iaitu pada bulan Zulhijjah tahun 8 Hijrah. Namun ada yang berpendapat, beliau dilahirkan pada bulan Zulhijjah tahun 8 Hijrah dan wafat pada tahun 10 Hijrah. Jenazahnya telah dimandikan oleh Ummu Burdah dan dibawa dari rumah Ummu Burdah di atas katil kecil. Rasulullah SAW telah mensolatkannya di Baqi‘.
Menurut al-Waqidi, Ibrahim telah meninggal dunia pada hari Selasa, setelah berlalunya sepuluh malam Rabi‘ul Awwal tahun 10 Hijrah dan dikebumikan di Baqi‘. Ibrahim telah wafat di Bani Mazin di sisi Ummu Burdah binti al-Munzir daripada Bani al-Najjar, ketika berusia 18 bulan. Akan tetapi ada juga yang berpendapat, Ibrahim meninggal dunia ketika berusia 16 bulan 8 hari, dan juga ang berpendapat, 16 bulan 6 hari, pada tahun 10 Hijrah.  (Lihat
al-Isti‘ab fi Ma‘rifah al-Ashab
, 1/54-56;
al-Bidayah wa al-Nihayah
, 8/229).
Ketika kewafatan Ibrahim, Rasulullah SAW telah menitiskan air mata. Imam al-Bukhari ada menukilkan daripada Ibn Umar R.Anhuma, daripada Nabi SAW: “Air mata mengalir dan hati bersedih.” (Lihat Sahih al-Bukhari, 1/438). Terdapat riwayat yang menceritakan mengenai peristiwa tersebut sebagaimana riwayat daripada
Anas bin Malik R.A, katanya:
دَخَلْنَا مَعَ رَسُولِ اللهِ صَلَّى اللهُ عَلَيْهِ وَسَلَّمَ عَلَى أَبِي سَيْفٍ الْقَيْنِ، وَكَانَ ظِئْرًا لإِبْرَاهِيمَ، عَلَيْهِ السَّلاَمُ ـ فَأَخَذَ رَسُولُ اللهِ صَلَّى اللهُ عَلَيْهِ وَسَلَّمَ إِبْرَاهِيمَ فَقَبَّلَهُ وَشَمَّهُ، ثُمَّ دَخَلْنَا عَلَيْهِ بَعْدَ ذَلِكَ، وَإِبْرَاهِيمُ يَجُودُ بِنَفْسِهِ، فَجَعَلَتْ عَيْنَا رَسُولِ اللهِ صَلَّى اللهُ عَلَيْهِ وَسَلَّمَ تَذْرِفَانِ. فَقَالَ لَهُ عَبْدُ الرَّحْمَنِ بْنُ عَوْفٍ رَضِيَ اللهُ عَنْهُ ـ وَأَنْتَ يَا رَسُولَ اللهِ؟ فَقَالَ «يَا ابْنَ عَوْفٍ إِنَّهَا رَحْمَةٌ». ثُمَّ أَتْبَعَهَا بِأُخْرَى فَقَالَ صَلَّى اللهُ عَلَيْهِ وَسَلَّمَ: «إِنَّ الْعَيْنَ تَدْمَعُ، وَالْقَلْبَ يَحْزَنُ، وَلاَ نَقُولُ إِلاَّ مَا يَرْضَى رَبُّنَا، وَإِنَّا بِفِرَاقِكَ يَا إِبْرَاهِيمُ لَمَحْزُونُونَ». رَوَاهُ مُوسَى عَنْ سُلَيْمَانَ بْنِ الْمُغِيرَةِ عَنْ ثَابِتٍ عَنْ أَنَسٍ رَضِيَ اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ.
Maksudnya:
“Kami pergi bersama Rasulullah SAW menemui tukang besi bernama Abu Saif, dan dia ialah suami kepada ibu susu Ibrahim (anak Nabi). Rasulullah SAW mengambil Ibrahim dan menciumnya serta mencium baunya dan kemudian kami memasuki rumah Abu Saif selepas itu. Pada masa itu Ibrahim menghembuskan nafasnya yang terakhir, lalu mata Rasulullah SAW mulai bergenangan. ‘Abd al-Rahman bin ‘Auf berkata kepada Baginda: ‘Tuan menangis wahai Rasulullah?’ Baginda SAW bersabda: ‘Wahai Ibn ‘Auf, ini ialah rahmat.’ Kemudian air mata Baginda mengalir lagi. Baginda bersabda: ‘Sesungguhnya mata menangis dan hati bersedih, kami tidak akan mengucapkan sesuatu melainkan apa yang Tuhan kami redha. Wahai Ibrahim! Sesungguhnya kami bersedih dengan perpisahanmu.’”
Riwayat al-Bukhari (1303)
Begitu juga terdapat riwayat daripada ‘Adi bin Thabit, bahawa dia mendengar al-Bara’ R.A berkata:
لَمَّا تُوُفِّيَ إِبْرَاهِيمُ رَضِيَ اللَّهُ عَنْهُ، قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: «إِنَّ لَهُ مُرْضِعًا فِي الجَنَّةِ»
Maksudnya:
“Ketika Ibrahim R.A (anak kecil Nabi SAW) meninggal dunia, maka Rasulullah SAW bersabda: ‘Sesungguhnya dia memiliki pengasuh (orang yang menyusukannya) di dalam syurga.’”
Riwayat al-Bukhari (1382)
(Lihat
Garis Hayat al-Rasul SAW
, hlm. 329-331)
Kami akhiri dengan doa:
اللَّهُمَّ زِدْنَا وَلَا تَنْقُصْنَا، وَأَكْرِمْنَا وَلَا تُهِنَّا، وَأَعْطِنَا وَلَا تَحْرِمْنَا، وَآثِرْنَا وَلَا تُؤْثِرْ عَلَيْنَا، وَارْضِنَا وَارْضَ عَنَّا
Maksudnya:
“Wahai Allah! Tambahkanlah buat kami dan jangan Engkau kurangkan. Muliakanlah kami, jangan hinakan kami. Berilah buat kami, jangan dicegahnya. Pilihlah kami, jangan Engkau biarkan dan redhailah kami dan redhailah pula semua usaha kami.”
Riwayat al-Tirmizi (3173), al-Nasa’ie dalam
al-Sunan al-Kubra
 (1443) dan Ahmad (223)
Bertarikh: 7 September 2023 bersamaan 21 Safar 1445


#2915: Adakah Rasulullah SAW Membela Kucing?

Soalan:
Assalamualaikum Dato’ Seri. Benarkah Rasulullah SAW ada membela kucing? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, memelihara kucing dengan tujuan yang dibenarkan oleh syarak seperti menghalau tikus dan haiwan perosak seumpamanya adalah diharuskan. Lebih-lebih lagi kucing dihukumkan sebagai suci (bukannya najis) dan merupakan haiwan yang sering berkeliaran di sekeliling manusia.
Seterusnya, tidak dapat dinafikan bahawa Rasulullah SAW juga ada memelihara beberapa jenis haiwan. Di antaranya — sebagaimana yang diceritakan — Baginda SAW mempunyai unta yang diberi nama al-Qaswa’, begitu juga 20 ekor unta susu di hutan, yang setiap malam diperah susunya sehingga memenuhi dua bekas simpanan susu yang besar. Begitu juga Baginda SAW mempunyai beberapa ekor kuda yang diberi nama seperti al-Sakb, al-Murtajiz, al-Luhaif, al-Lizaz, al-Zarb, al-Ward dan lain-lain, dan begitulah juga haiwan-haiwan lain seperti keldai, baghal, kambing dan ayam. (Lihat
Garis Masa Hayat al-Rasul SAW (Edisi Kemaskini)
, hlm. 416-436).
Dalam menjawab soalan di atas,
kami tidak menemukan (setakat yang kami ketahui) mana-mana riwayat yang sahih mahupun sumber-sumber yang dipercayai yang menyatakan bahawasanya Nabi SAW ada memelihara kucing sama ada di dalam rumahnya mahupun di luar rumahnya.
Sekalipun begitu tidak dinafikan bahawa Baginda SAW menyayangi kucing, di samping mengingatkan agar tidak menyakiti dan menyeksanya. Bahkan Nabi SAW menggolongkan kucing termasuk dalam jenis haiwan yang sering berkeliaran di sekeliling manusia dan menjelaskan ketidaknajisannya.
Ini adalah sebagaimana riwayat Kabsyah binti Ka‘ab bin Malik yang melaporkan bahawa pada suatu hari Abu Qatadah berada di dalam rumah, lalu dia telah menyediakan baginya sebekas air untuk dijadikan sebagai air wuduk. Kemudian, datang seekor kucing meminum air tersebut. Abu Qatadah membiarkan sahaja kucing itu meminum air daripada bekas tersebut. Kemudian, Abu Qatadah perasan yang Kabsyah memandang kepadanya lalu dia bertanya:
“Adakah kamu merasa pelik wahai anak saudaraku?”
 Kabsyah menjawab:
“Ya.”
Lalu Abu Qatadah menjelaskan bahawa Rasulullah SAW pernah bersabda:
إِنَّهَا لَيْسَتْ بِنَجَسٍ، إِنَّمَا هِيَ مِنَ الطَّوَّافِينَ عَلَيْكُمْ، أَوِ الطَّوَّافَاتِ
Maksudnya:

“Sesungguhnya kucing itu tidak najis kerana ia ialah haiwan yang berkeliaran di sekeliling kamu.”
Riwayat al-Tirmizi (92); Abu Daud (75); al-Nasa’i (68); Ibn Majah (367)
Begitu juga terdapat sebuah riwayat daripada Aisyah R.Anha, daripada Nabi SAW bahawasanya Baginda mendekatkan sebekas air kepada seekor kucing sehinggalah ia meminumnya. Kemudian Baginda berwuduk daripada lebihan air tersebut.
[1]
 Selain itu, terdapat juga hadith lain daripada riwayat Abu Hurairah R.A bahawa Rasulullah SAW bersabda:
الْهِرَّةُ مِنْ مَتَاعِ الْبَيْتِ
Maksudnya
: “
Kucing termasuk dalam harta benda rumah.
”
Riwayat Ibn Majah (369); Ibn Khuzaimah (828) dengan lafaz yang panjang; al-Bazzar (8646) dan lafaz hadith daripadanya.
[2]
Demikianlah juga Nabi SAW memberikan kunyah (nama julukan) sebagai Abu Hurairah
[3]
 kepada salah seorang sahabatnya disebabkan cintanya yang mendalam terhadap kucing, di mana beliau memiliki seekor kucing yang dipelihara, bermain-main dengannya, dan membawanya bersama di dalam lengan bajunya.
Pada masa yang sama, Nabi SAW mengingatkan agar tidak menzalimi kucing yang dipelihara seperti dengan mengurungnya di dalam sangkar tanpa diberi makan dan minum. Ini  adalah sebagaimana seorang wanita telah diazab dan ditempatkan di dalam neraka kerana perbuatannya yang zalim terhadap seekor kucing. Rasulullah SAW bersabda:
عُذِّبَتِ امْرَأَةٌ فِي هِرَّةٍ حَبَسَتْهَا، حَتَّى مَاتَتْ جُوعًا، فَدَخَلَتْ فِيهَا النَّارَ
Maksudnya:
 “
Seorang perempuan telah diazab disebabkan seekor kucing yang dia kurung sehingga ia mati kelaparan. Maka wanita tersebut masuk ke dalam neraka disebabkannya.
”
Beberapa perbuatan zalim yang dilakukan oleh perempuan ini kepada kucing tersebut disebutkan di dalam sambungan hadith di atas iaitu dikatakan kepadanya:
لاَ أَنْتِ أَطْعَمْتِهَا وَلاَ سَقَيْتِهَا حِينَ حَبَسْتِيهَا، وَلاَ أَنْتِ أَرْسَلْتِيهَا فَأَكَلَتْ مِنْ خَشَاشِ الأَرْضِ
Maksudnya:

“Kamu tidak memberi makan dan minum kepadanya ketika kamu mengurungnya. Begitu juga kamu tidak melepaskannya sehingga ia boleh makan serangga yang berada di tanah.”
Riwayat al-Bukhari (2365)
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ أَحْسِنْ عَاقِبَتَنَا فِي الْأُمُورِ كُلِّهَا ، وَأَجِرْنَا مِنْ خِزْيِ الدُّنْيَا وَعَذَابِ الْآخِرَةِ
Maksudnya:
“Wahai Allah! Perelokkanlah kesudahan segala urusan kami, serta lindungilah kami daripada kenistaan hidup di dunia dan seksaan hidup di akhirat.”
Riwayat Ahmad (17628), al-Tabarani dalam
al-Du’a
 (1436), al-Baihaqi dalam
al-Da’awat al-Kabir
 (269) dan al-Hakim dalam
al-Mustadrak
(6508)

[1]
 Riwayat al-Daraqutni dalam
sunannya
(218) dan beliau menyebutkan bahawa sanadnya adalah hasan. (Lihat
Tanqih al-Tahqiq
 oleh Ibn ‘Abd al-Hadi, 1/94-95)
[2]
 Ibn Daqiq al-‘Eid dalam
al-Imam
 (1/239) menyatakan, di dalamnya terdapat perawi bernama Ibrahim bin al-Hakam dan dia termasuk dalam perawi yang dikritik oleh para ulama.
[3]
 Para ulama berselisih pendapat mengenai nama sebenar Abu Hurairah dengan perbezaan yang sangat banyak. Namun, kami cenderung kepada pendapat yang menyatakan bahawa nama beliau ialah ‘Abd al-Rahman bin Sakhr sebagaimana yang dipegang dan dirajihkan juga oleh al-Zahabi, Abu Ahmad al-Hakim dan al-Nawawi. Perbahasan lanjut mengenai perkara ini, bolehlah merujuk kepada artikel kami dalam Tashih al-Mafahim yang bertajuk:
#2 Nama Sebenar Abu Hurairah R.A
. (Lihat
https://maktabahalbakri.com/2-nama-sebenar-abu-hurairah-r-a/
. Diakses pada 23 Ogos 2023).
Bertarikh: 7 September 2023 bersamaan 21 Safar 1445


#2916: Menulis “Bismillah” Dalam Surat Menyurat Rasmi

Soalan:
Assalamualaikum SS Tuan Guru Datuk, apakah hukum menaip basmalah dalam tulisan jawi yang mempunyai perkataan اله dalam surat menyurat kerana dikhuatiri dibuang ke dalam tong sampah dan tidak dilupus secara sepatutnya. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan Firman Allah SWT:
إِنَّهُ مِن سُلَيْمَانَ وَإِنَّهُ بِسْمِ اللَّهِ الرَّحْمَٰنِ الرَّحِيمِ
Maksudnya
:
Sesungguhnya surat itu dari Nabi Sulaiman, dan kandungannya (seperti berikut): ‘Dengan nama Allah, Yang Maha Pemurah, lagi Maha Mengasihani.
(Surah al-Naml:30)
Pada asasnya, basmalah atau ‘bismillah’ termasuk dalam ayat-ayat suci al-Quran. Ayat-ayat suci al-Quran hendaklah dihormati dan tidak dijadikan mahupun diletakkan pada tempat yang menjadikannya rendah atau hina. Bahkan sebahagian ulama meletakkan hukuman yang keras terhadap mereka yang mempermainkan dan menghina al-Quran. Al-Khatib al-Syirbini menyebutkan, di antara perbuatan yang boleh menyebabkan seseorang itu jatuh kufur ialah dia dengan sengaja menghina agama secara terang-terangan atau mengingkarinya seperti mencampakkan kotoran kepada mashaf (al-Quran) kerana perbuatan itu jelas menghina kalamullah, dan menghina atau merendah-rendahkan suatu ucapan (kalam) bermaksud dia telah menghina atau merendah-rendahkan Pengucapnya — yakni Allah SWT. (Lihat
Mughni al-Muhtaj,
 5/431).
Begitu juga al-Qadhi ‘Iyadh menyatakan, ketahuilah bahawa sesiapa yang (dengan sengaja) merendah-rendahkan al-Quran atau sesuatu daripadanya, atau mencacinya, atau mengingkarinya tidak kira satu huruf atau satu ayat, atau mendustainya atau mendustai sebahagian daripadanya, atau dia mendustai suatu hukum atau berita yang jelas dinyatakan di dalamnya, atau mengisbatkan suatu yang dinafikannya, atau menafikan suatu yang diisbatkannya, dalam keadaan dia mengetahui perkara tersebut atau dia syak pada sesuatu daripada perkara tersebut, maka dia dikira jatuh kafir di sisi ulama secara ijma‘. (Lihat
al-Syifa bi Ta‘rif Huquq al-Mustafa
, 2/646)
Menjawab bagi pertanyaan di atas, kami katakan bahawa mengagungkan perkataan  “Bismillah” sebenarnya adalah seperti mengagungkan syiar Allah SWT. Jika seseorang menulis perkataan “Bismillah” di atas kertas atau dokumen rasmi dan merasa bahawa kertas yang ditulis itu mungkin akan diabaikan dan dilemparkan ke tanah, maka sebaiknya jangan menulisnya. Yang demikian agar kertas atau dokumen yang memiliki kata suci ini tidak dipijak dan dibuang ke tempat yang tidak sepatutnya. Lebih dari itu, kita harus sedari bahawa ini adalah satu kalimah yang sangat istimewa yang ditulis di dalam naskah al-quran. Oleh kerana itu, sebagai seorang Muslim, seharusnya kita menghormati dan mengagungkan kalimah yang suci ini.
Namun sekiranya merasakan ia terselamat daripada dibuang dan dipijak maka dibolehkan untuk menulisnya. Yang demikian diharuskan kerana Rasulullah SAW pernah menulis kalimah  “بِسْمِ اللَّهِ الرَّحْمَنِ الرَّحِيمِ: مِنْ مُحَمَّدٍ عَبْدُ اللَّهِ وَرَسُولُه.” ketika baginda mengutus surat kepada raja Qaisar. Ini disebutkan dalam sebuah hadith yang telah diriwayatkan daripada Abu Sufyan Bin Harb bahawa beliau berkata:
أَنّ هِرَقْلَ أرْسَلَ إلَيْهِ في نَفَرٍ مِن قُرَيْشٍ، وكانُوا تِجارًا بالشَّأْمِ، فأتَوْهُ – فَذَكَرَ الحَدِيثَ – قالَ: ثُمَّ دَعا بكِتابِ رَسولِ اللهِ ﷺ فَقُرِئَ، فَإذا فِيهِ: بسْمِ اللهِ الرَّحْمَنِ الرَّحِيمِ، مِن مُحَمَّدٍ عبدِ اللهِ ورَسولِهِ، إلى هِرَقْلَ عَظِيمِ الرُّومِ، السَّلامُ على مَنِ اتَّبَعَ الهُدى، أمّا بَعْدُ
Maksudnya
: Bahwa Heraklius (raja Romawi) mengutus seseorang menemuinya ketika ia bersama sekelompok orang-orang Quraisy dan mereka adalah para pedagang di Syam, setelah itu mereka mendatangi Heraklius, lalu dia menyebutkan hadith, Abu Sufyan berkata, kemudian Heraklius meminta surat dari Rasulullah ﷺ, ketika dibaca di dalamnya tertulis, “بسْمِ اللهِ الرَّحْمَنِ الرَّحِيمِ (dengan nama Allah yang Maha Pengasih lagi Maha Penyayang), dari Muhammad hamba Allah dan rasul-Nya, kepada Heraklius raja Rom, salam sejahtera bagi orang yang mengikuti petunjuk, amma ba’du.
Riwayat Bukhari(6260)
Dalam isu ini syeikh Ibn Baz dalam fatwanya menyatakan bahawa: Dibolehkan menulis kalimah Basmalah pada Kad atau selainnya seperti surat-surat. (Lihat
Majmu’Fatawa wa Maqalat al-Mutanawwi’ah
,5/427). Yang demikian kerana terdapat sebuah hadith yang diriwayatkan daripada Abu Hurairah bahawa Rasulullah SAW bersabda:
كلُّ أمرٍ ذي بالٍ لا يُبدَأُ فيهِ ببسمِ اللهِ فَهوَ أبترُ
Maksudnya
:
Setiap perkara yang tidak dimulai dengan Bismillah adalah sia-sia.
Riwayat Ibn Majah(1894)
Begitu juga al-Qurtubi beliau menyatakan bahawa: Ulama bersepakat dibolehkan menulis ” بِسْمِ اللَّهِ الرَّحْمنِ الرَّحِيمِ ” pada permulaan  kitab-kitab dan risalah-risalah. (Lihat
Jami; Li Ahkam al-Quran
,13/193)
Justeru kami katakan menulis kalimah Basmallah di surat-surat rasmi sekiranya ia terselamat dari dibuang ke tempat yang tidak sepatutnya seperti tong sampah dan sebagainya maka ia dibolehkan. Oleh yang demikian, setiap Muslim dan Muslimah perlu menjaga surat, buku, dan perkara lain yang mengandungi ayat-ayat Al-Quran, hadis-hadis Nabi, atau kata-kata yang mengandungi peringatan tentang Allah atau beberapa nama-Nya yang Maha Suci. Maka hendaklah menjaganya di  tempat yang suci, dan jika tidak diperlukan lagi, ia perlu dikuburkan di tempat yang suci atau dibakar.
Semoga dengan penjelasan ini dapat memberikan kefahaman yang jelas dalam melaksanakan kehidupan harian mengikut syariat Allah SWT. Akhir kalam kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya
: “
Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
(Surah al-Baqarah: 201)
Wallahu A’lam
Bertarikh: 7 September 2023 bersamaan 21 Safar 1445


#2917: Berbeza Lafaz Akad Antara Tok Kadi dan Pengantin Lelaki

Soalan:
Assalamualaikum w.b.t Dato’ Seri. Saya ada  melihat suatu keadaan di mana pengantin lelaki tersilap melafazkan akad. Tok kadi menyebutkan lafaz ijab dengan jumlah mas kahwin yang tertentu, manakala pengantin lelaki mengucapkan lafaz qabul dengan jumlah mas kahwin yang berbeza. Adakah akad tersebut sah? Jika sah, mana satu jumlah mas kahwin yang perlu dibayar kepada isteri?
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
 Diriwayatkan daripada Abu Ayyub R.A, bahawa Rasulullah SAW bersabda:
أَرْبَعٌ مِنْ سُنَنِ الْمُرْسَلِينَ: الْحَيَاءُ، وَالتَّعَطُّرُ، وَالسِّوَاكُ، وَالنِّكَاحُ
Maksudnya:
“Empat perkara yang merupakan sunnah para rasul, iaitu sifat malu, berwangi-wangian, bersugi dan nikah.”
Riwayat al-Tirmizi (1080) dan Ahmad (23628)
Sunnah menunjukkan bahawa perkahwinan merupakan perkara yang telah disyariatkan oleh Allah SWT dan ia merupakan sunnah para rasul. Dengan perkahwinan, seseorang dapat mengatasi banyak godaan jahat dengan pertolongan Allah SWT. Perkahwinan  dapat  menjaga pandangan mata dan melindungi kehormatan. Ini berdasarkan hadith yang telah diriwayatkan oleh  Abdullah Bin Mas‘ud bahawa Rasulullah SAW bersabda:
يا مَعْشَرَ الشَّبابِ، مَنِ اسْتَطاعَ مِنكُمُ الباءَةَ فَلْيَتَزَوَّجْ، فإنَّه أغَضُّ لِلْبَصَرِ وأَحْصَنُ لِلْفَرْجِ، ومَن لَمْ يَسْتَطِعْ فَعليه بالصَّوْمِ فإنَّهُ لَهُ وِجَاءٌ
Maksudnya:
 “Wahai para pemuda, barangsiapa diantara kalian yang mampu untuk berkeluarga, maka berkahwinlah, kerana sesungguhnya ia dapat menahan pandangan (dari melihat sesuatu yang terlarang) dan memelihara kemaluan dan barangsiapa yang belum mampu, hendaklah dia berpuasa kerana puasa itu menjadi penawar baginya.”
Riwayat al-Bukhari (5066) Muslim (1400)
Perkahwinan adalah satu akad yang suci, ia diibaratkan sebagai satu ikatan yang kuat (مِيثَاقاً غَلِيظًا). Ini berdasarkan firman Allah SWT:
وَأَخَذْنَ مِنْكُمْ مِيثَاقًا غَلِيظًا
Maksudnya:
“Mereka (para wanita itu) telah mengambil perjanjian yang berat dari kamu.”
(Surah al-Nisa’: 21)
Syeikh Mutawalli al-Sya‘rawi menyebutkan ketika menafsirkan (مِيثَاقاً غَلِيظًا) bahawa dengan ikatan perkahwinan ini, akan dihalalkan bagi wanita perkara-perkara yang tidak pernah dihalalkan baginya melainkan dengan ikatan ini. Hal yang demikian kerana termasuklah dalam ikatan ini keharusan melihat aurat, yang mana ia merupakan perkara yang berat (غَلِيظٌ). Jika sekiranya perkahwinan itu bukanlah satu ikatan yang berat, maka Allah SWT tidak akan menghalalkan melihat aurat. Kerana itulah Allah SWT menyebutkan (وَقَدْ أَفْضَىٰ بَعْضُكُمْ إِلَىٰ بَعْضٍ),
ifdha’
(إِفْضَاءٌ) yang bermaksud pendedahan (kerana dibenarkan mendedahkan aura tantara suami isteri).
[1]
Nikah secara asasnya mempunyai 5 rukun yang utama, tanpa salah satu daripada rukun ini, maka pernikahan yang dilakukan tersebut dikira tidak sah.
Sighah
(Lafaz).
Pengantin perempuan.
Pengantin lelaki.
Wali
Dua orang saksi. (Lihat
al-Fiqh al-Manhaji
, 4/55)
Mengikut uruf dan adat kebiasaan ummat Islam di Malaysia, wali kebiasaannya mewakilkan kuasa  kepada tok kadi setempat untuk menikahkan wanita yang berada di bawah jagaannya. Apabila kita telusuri dengan baik kitab-kitab karangan fuqaha’ terdahulu, mereka meletakkan
sighah
 sebagai rukun yang pertama kerana ia merupakan unsur terpenting dalam akad perkahwinan.
Pengarang kitab
al-Fiqh al-Manhaji
menyebutkan hikmah pensyariatan lafaz akad, katanya: “Oleh kerana akad perkahwinan itu termasuk antara  akad yang memerlukan redha 2 pihak yang melakukan akad. Redha itu pula adalah suatu perkara yang tersembunyi yang tidak kelihatan, maka syara‘ mempertimbangkan redha itu dengan adanya lafaz akad, iaitu ijab (penawaran) dan juga qabul (penerimaan) sebagai bukti nyata persetujuan dalam jiwa setiap dua pihak yang berakad. (Lihat
al-Fiqh al-Manhaji
, 4/55)
Menyebut Mas Kahwin dalam Lafaz Akad
Berbalik kepada persoalan utama yang diajukan, kami terlebih dahulu menjelaskan bahawa mas kahwin pada asasnya tidaklah termasuk daripada rukun nikah, dan tidak juga ia disyaratkan dalam lafaz. Imam al-Nawawi menukilkan pandangan ashab Mazhab al-Syafi‘i, katanya: “Mahar itu bukanlah satu rukun dalam pernikahan, berbeza dengan barang dan harga dalam jual-beli.” (Lihat
Raudhah al-Talibin
, 7/247)
Hal ini jelas  berdasarkan firman Allah SWT:
لَّا جُنَاحَ عَلَيْكُمْ إِن طَلَّقْتُمُ النِّسَاءَ مَا لَمْ تَمَسُّوهُنَّ أَوْ تَفْرِضُوا لَهُنَّ فَرِيضَةً
Maksudnya:
“Tidaklah kamu bersalah dan tidaklah kamu menanggung bayaran maskahwin) jika kamu menceraikan isteri-isteri kamu sebelum kamu sentuh (bercampur) dengan mereka atau (sebelum) kamu menetapkan mas kahwin untuk mereka.”
(Surah al-Baqarah: 236)
Dalam sebuah hadith yang diriwayatkan daripada Uqbah bin Amir R.A, menyebut:
أَنَّ النَّبِيَّ ﷺ قَالَ لِرَجُلٍ: أَتَرْضَى أَنْ أُزَوِّجَكَ فُلاَنَةَ؟ قَالَ: نَعَمْ، وَقَالَ لِلْمَرْأَةِ: أَتَرْضَيْنَ أَنْ أُزَوِّجَكِ فُلاَنًا؟ قَالَتْ: نَعَمْ، فَزَوَّجَ أَحَدَهُمَا صَاحِبَهُ فَدَخَلَ بِهَا الرَّجُلُ وَلَمْ يَفْرِضْ لَهَا صَدَاقًا، وَلَمْ يُعْطِهَا شَيْئًا وَكَانَ مِمَّنْ شَهِدَ الْحُدَيْبِيَةَ وَكَانَ مَنْ شَهِدَ الْحُدَيْبِيَةَ لَهُ سَهْمٌ بِخَيْبَرَ فَلَمَّا حَضَرَتْهُ الْوَفَاةُ قَالَ: إِنَّ رَسُولَ اللهِ ﷺ زَوَّجَنِي فُلاَنَةَ، وَلَمْ أَفْرِضْ لَهَا صَدَاقًا، وَلَمْ أُعْطِهَا شَيْئًا، وَإِنِّي أُشْهِدُكُمْ أَنِّي أَعْطَيْتُهَا مِنْ صَدَاقِهَا سَهْمِي بِخَيْبَرَ، فَأَخَذَتْ سَهْمًا فَبَاعَتْهُ بِمِائَةِ أَلْفٍ
Maksudnya:
“Bahawa Nabi SAW pernah berkata kepada seorang lelaki: ‘Apakah kamu bersedia aku nikahkan dengan wanita ini?’ Jawab dia: ‘Ya.’ Kemudian, Baginda berkata pula kepada si wanita: ‘Apakah kamu bersedia aku nikahkan dengan lelaki itu?,’ Wanita tersebut menjawab: ‘Ya.’
Kemudian Baginda pun menikahkan mereka berdua. Lelaki tersebut kemudian menggaulinya dalam keadaan belum menentukan mahar dan belum memberikan sesuatu pun kepadanya. Lelaki ini termasuk orang yang menyaksikan peristiwa Hudaibiyah, dan orang yang sempat menyaksikan peristiwa Hudaibiyah mempunyai bahagian (tanah) di Khaibar.
Kemudian tatkala kematian hampir menjemputnya, dia berkata: ‘Sesungguhnya Rasulullah SAW menikahkanku dengan fulanah, dan aku belum sebutkan maharnya, dan aku belum beri apa-apa pun (sebagai mahar). Aku jadikan kamu semua sebagai saksi, bahawa aku telah memberi si fulanah tanahku di Khaibar sebagai mahar untuknya.’ Wanita itu pun mengambil bahagian tanah suaminya di Khaibar dan menjualnya dengan harga 100,000.”
Riwayat Abu Daud (2117) dan al-Baihaqi dalam
al-Sunan al-Kubra
 (14110)
Ibn Ruslan mengatakan bahawa, hadith ini menunjukkan dalil bahawa sah akad nikah tanpa menamakan jumlah mahar atau mas kahwin. Ia dikenali sebagai nikah
tafwidh
. Keharusan ini bukanlah membawa kepada makruh. Akan tetapi al-Mutawalli menyatakan hukumnya makruh. (Lihat
 Syarh Sunan Abi Daud
, 9/419)
Berbeza Lafaz Akad antara Ijab dan Qabul
Sekiranya mas kahwin disebutkan di dalam lafaz akad dan berlakunya perbezaan jumlah mas kahwin yang disebutkan oleh tok kadi dan juga pengantin lelaki, maka di sini perlukan sedikit perincian berkenaan syarat sah lafaz akad.
Disebutkan di dalam
al-Mausu‘ah al-Fiqhiyyah al-Kuwaitiyyah
 bahawa lafaz qabul (penerimaan) mempunyai beberapa syarat asas, antaranya: “Lafaz qabul itu bertepatan dengan lafaz ijab (penawaran).”
Pada tempat yang lainnya, dinukilkan pula persepakatan fuqaha’ bahawa syarat termeterainya akad mestilah selaras antara lafaz ijab dan lafaz qabul secara makna. Sekiranya berbeza, terdapat dua keadaan:
Pertama: Pengantin lelaki melafazkan jumlah mas kahwin yang lebih tinggi berbanding jumlah mas kahwin yang disebutkan oleh tok kadi dalam lafaz ijab. Dalam keadaan ini, hukumnya adalah sah kerana jumlah mas kahwin yang disebutkan dalam lafaz qabul mencukupi jumlah yang dipersetujui dalam ijab.
Kedua: Pengantin lelaki melafazkan jumlah mas kahwin yang lebih rendah berbanding jumlah mas kahwin yang disebutkan oleh tok kadi dalam lafaz ijab. Dalam keadaan ini, hukumnya tidak sah kerana jumlah mas kahwin yang disebutkan dalam lafaz qabul tidak mencukupi jumlah yang dipersetujui dalam ijab. (Lihat
al-Mausu‘ah al-Fiqhiyyah al-Kuwaitiyyah
, 30/212; 32/308)
Syeikh Sayyid Sabiq pula menyebutkan bahawa, tidak boleh berbeza antara lafaz ijab dan lafaz qabul melainkan jika perbezaan itu membawa kepada sesuatu yang lebih baik bagi pihak yang melafazkan ijab, kerana ianya melebihi daripada apa yang dipersetujui.
Jika wali berkata: “Aku nikahkan engkau dengan anak aku Fulanah dengan mas kahwin 100 genih,” lalu pengantin lelaki menjawab: “Aku terima nikahnya Fulanah dengan mas kahwin 200 genih.” Maka termeterailah akad nikah tersebut kerana ia telah melebihi apa yang telah dipersetujui (iaitu 100 genih). (Lihat
Fiqh al-Sunnah
, 2/36)
Kesimpulan
Berdasarkan perbincangan yang kami bawakan di atas, kami katakan bahawa terdapat dua keadaan yang disebutkan oleh ulama’ sekiranya berlaku perbezaan mas kahwin yang disebutkan dalam lafaz akad:
Jika jumlah mas kahwin dalam lafaz qabul melebihi jumlah yang dipersetujui, maka akad tersebut sah dan termeterailah perkahwinan.
Jika jumlah mas kahwin dalam lafaz qabul kurang daripada jumlah yang dipersetujui, maka akad tersebut tidak sah dan perkahwinan itu tidak termeterai.
Sebaiknya, adakanlah perbincang terlebih dahulu antara pengantin lelaki dan wali wanita tersebut agar tidak berlakunya perselisihan yang mungkin menatijahkan pernikahan yang tidak sah.
Kami akhiri dengan doa:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya:
“Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa.”
Surah al-Furqan (74)
Wallahu a‘lam
[1]
 Lihat
https://www.youtube.com/watch?v=MCNayNyS7Iw
.
Bertarikh: 7 September 2023 bersamaan 21 Safar 1445


#2918: Mandi Wajib Selepas Operation Bahu

Soalan:
Assalamualaikum Dato’ Seri. saya baru lepas operation, dan dibahagian luka masih ada lubang dan masih ada darah. Dr. masih cuci dan tutup dengan kapas. Adakah sah jika saya mandi wajib walaupun tertutup dengan kapas? dan jika perlu tayamum adalah perlu buka kapas dulu? tapi masalahnya macam mana nak tayamum sebab luka operation di belakang bahu. mohon pencerahan ustaz.
Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Kami mulakan dengan firman Allah SWT:
وَإِن كُنتُمْ جُنُبًا فَاطَّهَّرُوا ۚ
Maksudnya:
“
Dan jika kamu berjunub (berhadas besar) maka bersucilah dengan mandi wajib.”
Surah al-Ma’idah (6)
Berkenaan isu ini, kami telah jawab dalam artikel sebelum ini:
#2382: Mandi Wajib Bagi Pesakit Yang Terlantar Selepas Pembedahan[1]
#1635: Mandi Wajib Bagi Diabetik Yang Memakai Flash Glucose Monitor (FGM)[2]

Rukun Tayammum
Terdapat 3 rukun tayammum:
Berniat
. Tempat niat di dalam hati. Oleh itu seseorang hendaklah berniat dalam hatinya perbuatan tayammum tersebut, malah sunat melafazkannya dengan kata,
sahaja aku mengharuskan solat,

solat fardhu, solat sunat
 dan seumpamanya yang hendak dilakukannya. Apabila seseorang bertayammum dengan niat mengharuskan yang fardhu, dia boleh melakukan beberapa amalan sunat yang lain bersamanya.
Menyapukan debu tanah ke muka dan kedua-dua belah tangan hingga siku dengan dua kali tepukan
, yakni menepukkan dua tangan ke atas debu tanah yang suci dan menyapukannya ke seluruh muka. Kemudian menepukkannya lagi ke atas debu tanah tersebut dan menyapukannya pula pada kedua-dua belah tangannya hingga siku dengan cara tapak tangan kiri menyapu tangan kanan dan tapak tangan kanan menyapu tangan kiri.
Tertib menurut cara yang telah disebutkan
. Ini kerana tayammum menggantikan wudhu’ yang tertib adalah antara rukunnya.

Berbalik kepada soalan di atas, kami nyatakan
, saudara hendaklah mandi wajib dengan sepenuhnya kecuali di tempat yang ada luka tersebut. Oleh kerana luka tersebut masih dalam rawatan doktor, maka ganti pada tempat tersebut hendaklah anda tayammum mengikut mazhab Syafi’i. Pendapat yang kedua menyatakan anda berhak tayammum sahaja. Maka, dalam situasi saudara kami cenderung kepada yang pertama iaitu mandi wajib dahulu dan hanya menggantikan tempat yang tidak dikenakan air dengan tayammum. Tayammum ini hanya melibatkan muka dan tangan hingga ke siku sahaja, maka tidaklah memudaratkan luka tersebut kerana ia dibahagian belakang bahu.
Jika sukar, kita boleh bertaqlid kepada mazhab Hanafi dan Maliki dengan hanya tayammum dan tidak wajib menggabungkan kedua-duanya. Inilah juga yang saya nyatakan tadi sebagai pendapat yang kedua.
 Firman Allah SWT:
فَاتَّقُوا اللَّهَ مَا اسْتَطَعْتُمْ وَاسْمَعُوا وَأَطِيعُوا وَأَنْفِقُوا خَيْرًا لِأَنْفُسِكُمْ وَمَنْ يُوقَ شُحَّ نَفْسِهِ فَأُولَئِكَ هُمُ الْمُفْلِحُونَ
Maksudnya:
“Oleh itu bertaqwalah kamu kepada Allah sedaya supaya kamu.”
(Surah al-Taghabun :16)
Namun, saudara perlu mengambil wuduk seperti biasa ketika mahu menunaikan solat kerana bahu bukan dari bahagian anggota wuduk dan hanya sampai di siku sahaja.
Akhir kalam, semoga Allah mengurniakan kesembuhan dan ketabahan buat saudari dalam melayari episod kehidupan ini.
Marilah sama-sama kita berdoa kepada Allah SWT mudah-mudahan kita menjadi hamba-hamba-Nya yang soleh yang sentiasa mematuhi titah-perintah-Nya. Kami akhiri dengan doa:
رَبَّنَا آتِنَا مِن لَّدُنكَ رَحْمَةً وَهَيِّئْ لَنَا مِنْ أَمْرِنَا رَشَدًا
Maksudnya:
“Wahai Tuhan kami! Kurniakanlah kami rahmat dari sisi-Mu, dan berilah kemudahan serta pimpinan kepada kami untuk keselamatan agama kami.”
Surah al-Kahfi (10)

[1]

https://maktabahalbakri.com/2382-mandi-wajib-bagi-pesakit-yang-terlantar-selepas-pembedahan/
[2]

https://maktabahalbakri.com/1635-mandi-wajib-bagi-diabetik-yang-memakai-flash-glucose-monitor-fgm/

Bertarikh: 7 September 2023 bersamaan 21 Safar 1445


#2919: Menggantikan Solat Fardhu yang Lalu

Soalan:
Assalamualaikum Dato’ Seri. Apakah hukum jika kita ingin bertaubat dan sedar kita telah meninggalkan solat-solat fardhu terdahulu. Perlukan kita menqada’ seadanya? Bolehkah saya mengqadha’ satu waktu setiap kali selepas solat fardh kerana solat yang saya tinggalkan banyak. Mohon penjelasan. Terima kasih.

Jawapan:
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.

Jika kita pernah terlalai daripada menunaikan solat fardu, maka hendaklah kita menggantikan solat-solat fardu itu semampu kita kerana itu dikira hutang yang wajib kita langsaikan. Sabda Rasulullah SAW:
فَدَيْنُ اللَّهِ أَحَقُّ أَنْ يُقْضَى
Maksudnya: “
Maka adalah hutang kepada Allah itu lebih berhak untuk dilangsaikan.”
Riwayat Bukhari (1953) dan Muslim (1148).
Qada’ solat fardhu adalah wajib berdasarkan nas di atas, bahkan tuntutan solat adalah amat serius. Dengan sebab itu, Rasulullah SAW bersabda:
Daripada Abdullah bin Buraidah, daripada ayahnya R.Anhuma bahawa Rasulullah SAW bersabda:
العَهْدُ الَّذِي بَيْنَنَا وَبَيْنَهُمُ الصَّلَاةُ، فَمَنْ تَرَكَهَا فَقَدْ كَفَرَ
Maksudnya: “
Batasan antara kita (orang Islam) dan mereka (orang kafir) ialah solat, maka barangsiapa yang meninggalkan solat maka dia telah kafir.”
Riwayat Tirmizi (2621), Ahmad (22987), Ibnu Majah (1079) dan Nasa’ie (463)
Berbalik kepada soalan di atas, kami nyatakan
menggantikan solat fardhu adalah wajib. Oleh itu, cara saudara untuk mengqadakan solat selepas solat fardhu adalah cara yang sebaiknya dan mengurangkan kesukaran. Maka, nasihat kami qadha’lah solat fardhu yang ditinggalkan semampu yang boleh, moga-moga asbab saudara berusaha dalam menggantikan solat yang lalu, Allah mengampunkan dosa saudara yang terdahulu dan melimpahkan rahmat buat saudara.
Kami cadangkan carilah cara yang paling mudah dan senang untuk qadha’ solat, seperti saudara istiqamah ke masjid setiap kali solat fardhu sebelumnya gunalah untuk qadha’ solat atau solatlah qadha’ pada waktu di antara Maghrib dan Isyak ketika di masjid.. Maka, ia memudahkan diri anda. Begitu juga, jika ada pelunag menuju ke Mekkah melaksanakan ibadah umrah gunakan waktu di sana untuk mengqadha’ solat dengan sebanyak-banyaknya.
Pada waktu malam juga, anda boleh ambil waktu satu dua jam untuk qadha’ solat. Hal ini, jika dapat dilakukan anda sebenarnya boleh mengahbisi qadha’ solat anda dalam tempoh dan waktu yang singkat. Semoga anda berjaya dalam menajdi golongan yang khusyuk dalam sembahyang serta memelihara solat. Firman Allah SWT:
قَدْ أَفْلَحَ الْمُؤْمِنُونَ ﴿١﴾ الَّذِينَ هُمْ فِي صَلَاتِهِمْ خَاشِعُونَ
Maksudnya: “
Sesungguhnya berjayalah orang-orang yang beriman, Iaitu mereka yang khusyuk dalam sembahyangnya.
”
Surah al-Mukminun (1-2)
Kami akhiri perbincangan ini dengan mengajak untuk marilah sama-sama kita berdoa:
رَبِّ اجْعَلْنِي مُقِيمَ الصَّلَاةِ وَمِن ذُرِّيَّتِي ۚ رَبَّنَا وَتَقَبَّلْ دُعَاءِ
Maksudnya:
 “Wahai Tuhanku! Jadikanlah daku orang yang mendirikan sembahyang dan demikianlah juga zuriat keturunanku. Wahai Tuhan kami, perkenankanlah doa permohonanku.”
Surah Ibrahim (41-42)
Bertarikh: 7 September 2023 bersamaan 21 Safar 1445